33
Paula
(aunc adina tut malsegira) Jeu sai ussa toh nuot pli! Tut ei naven!
Angela
(da davos en tun quietond) Neu ussa, quei sas schon puspei!
Paula
Sche lu, pia! (puspei en sia rolla cun tempo normal) “Buc schei da quellas
caussas. Ins savess gie supponer ch’ei hagi tuttina in garnin verdad ella historia
dalla smaledicziun.”
Heinrich
“Nuot auter che tschatscherlem, mia cara. Ei dat buc ina smalediziun.”
Bruno
“E tuttina – mintgin che ha possediu il diamant da Dehli ... il rubin ... il – “ In
mument ussa sai jeu lu grad ei “... il diamant da Derjeeling ei vegnius tucs
dalla daguota dubiusa dalla mort.”
Filomena
(da davos) Grondius! Semplamein magnific!
Tuts
Filomena!!!!
Filomena
(da davos) Perstgisei!
Frena
“Mo Percival posseda buc pli il diamant – il rubin, il diamant. El ha vendiu el a
Lord Dudley per la radunonza, la cuminonza ... ?”
Angela
(da davos) Collecziun!
Frena
“ ... collecziun.”
Serafin
“Tuttina – Percival ha possediu el – e quei pudess gia tonscher.”
Bruno
“Mirei, docter Fubbs – Forbes!”
Trudi
Stop! ... ussa targeis tuts inaga profundamein flad e seslucheis in tec!

(tuts giugadurs fan quei)

Trudi
Bien. Ussa dei vinavon e hagies in tec plascher vida quei che vus fageis!
Bruno
“Docter Forbes – Vus essas gie in um dalla scienzia e cartis segir buc vid ina
smaledicziuns, ni?”
Serafin
“Jeu sai mo ch’ei dat fatgs curios ella historia dall’India, fatgs che negin sa
declarar cun arguments raziunals.”
Heinrich
“Miarda! Nuot auter che schuscha –“ o, na!!! “Tschu-ga-lems! Cardientschas
blauas!”
Serafin
“Bien pusseivel, Lord Dudley – e tuttina – “
Paula
“E tuttina -? –“
Serafin
“Nua ei Sir Percival?”
Frena
“Detg sincer sun jeu leda ch’el ei aunc buc cheu.”
Paula
“Daco pomai, Diana? Tgei che Vus scheis buc tut!”
Frena
“Sir Percival ei – buc in galantum.”
Herny
“Sbaglel jeu? Tgei scheis Vus?”
Frena
“Cu el mira sin mei – lu hai jeu adina il sentiment che mes mauns tucchien en
siu tgierp.”

(tuts giugadurs reageschan e semeinan naven da Frena, tuts emprovan da
tener anavos il rir, quei gartegia denton buc)

Frena
Tgei eis ei?
Trudi
Ti stos dir “ses mauns” e “miu tgierp”, Frena!
Frena
Gliez hai jeu bein detg!
Bruno
(ei bunamein puspei sut controlla) Ti has detg “mes mauns siu tgierp”!

(Frena entscheiva a rir)

Trudi
Mirei, nus havein tuts bugen legher ensemen, mo Leni mass bugen a casa avon
ch’igl ei la damaun dallas tschun ...


34
Frena
Jeu stun mal. (sia fatscha semida levet cu ella repeta la construcziun
endretg, era tut tschels giugadurs reageschan cun in surir) “... hai jeu adina
il sentiment che ses mauns tucchien en miu tgierp.”
Paula
(ei aunc buc serevegnida diltut) “Mo – el ei bein in ...”

(Paula sto tuttina rir, emprova denton da suprimer ei, quei tuna ualti
curios. Tut ils giugadurs ston puspei rir)

Trudi
(tut seriusa) Ussa tonschi lu – damaunasera eis ei lu segiramein buc aschi
legher!

(tuts calan da rir e vegnan puspei serius)

Paula
“... in galantum.”
Frena
“El ei ina rauna schmarschonta en in stan pli che tarladiu.”

(ei dat ina pausa, tuts giugadurs miran plaunet seniester, nua che Leni
stuess arrivar. Leni sederscha circa duas secundas memia tard sin
tribuna.)

Leni
“Perstgisei, Mylord ...”
Trudi
Stai patgifica, Leni – ed in tec pli plaun! Lu vai schon!
Leni
(pli plaun) “mo duein nus aunc spustar pli ditg la tscheina?”
Heinrich
“Mmmm... na, jeu creigel buc. Nus savein buc spitgar asemper sin Percival.”
(va en direcziun da Paula) “Tgei manegieis Vus, mia cara?”
Paula
(stat si) “Ei vegn schon ad esser bien aschia. Denton – duessan nus buc
empruar da contonscher Sir Percival per telefon? Ni silmeins dumandar tier el
a casa davart il motiv da sia absenza?”
Bruno
(va entuorn la pultruna da Frena e porscha a lezza siu bratsch cu ella
sesaulza) “Quei para a mi ina buna idea. Jeu sefidel buc da tut quei.”
Frena
“Da tut tgei buc, Stephen?”
Bruno
“Quell’entira historia cun Percival ed il collier. Ha el buc detg ch’el porti quel
cusera, Lady Margreth?”
Paula
“Gie, atgnamein, - jeu ...” (fa pausa, fa rubaglias sil frunt)
Trudi
Gie? Tgei eis ei?
Paula
Jeu hai mo grad tertgau – il Serafin porta il collier igl emprem act e metta quel
el tresor – daco ditg jeu lu ...?
Filomena
(da davos) Ojeojeojeoje! (vegn a current sin tribuna) Jeu hai emblidau da
dar a vus il niev text! Cu jeu vai surluvrau igl emprem act, hai jeu emblidau
diltuttafatg dad adattar quellas pèr lingias el tierz act!
Trudi
Quei ei ussa aber exact il dretg mument da patertgar vidlunder!! Co secloma lu
quella part ussa?
Filomena
Gliez – sai jeu sezza buc pli ...
Trudi
Gie e circa? (stat si e va sin tribuna) Ussa havein nus propi buc temps pli per
far midadas. Di semplamein co ei tuna pli u meins e lu improvisein nus halt in
tec.
Filomena
Äää – atgnamein – da principi resta tut sco tochen dacheu. Paula di
semplamein a Bruno ch’el seigi gie buc staus cheu cu il Serafin hagi purtau il
collier. Va quei?
Trudi
Eis ti vegnida ordlunder, Paula?
Paula
Jeu – jeu creigel bein.

S-ABB 1-1_Aunc inaga dall_entschatta_(sr)


35
Trudi
Sche bien pia, lu fagein nus quei aschia. (va davos tribuna) Jeu drovel ussa in
caffè – Luisa! Ha ei aunc caffè?
Luisa
(da davos) Aunc in techet.
Trudi
(schema) Neu Filomena, sas grad vegnir cun mei. E vus saveis daferton aunc
dar inaga quella scena.

(Trudi e Filomena van davos tribuna, ils giugadurs van puspei en
posiziun)

Paula
Sas aunc dir inaga tia davosa construcziun, Bruno?
Bruno
Sche jeu savess aunc ella ... a, gie, ussa sai jeu puspei: “Ha el buc detg ch’el
porti el cusera, Lady Margreth?”
Paula
“Gie, atgnamein, – jeu hai mai dumandau el aschi directamein – mo la novitad
ei vegnida communicada a mi oz endamaun per posta. En quella – ei vegniu
communicau a mi che ... (fetg concentrada e sespruada) ... el hagi dau sura a
Docter Forbes da surdar en siu stagl il bischu.”
Leni
“Tgei, da Daniev?”

(ei dat ina pintga pausa, Serafin imitescha il miau d’in gat)

Trudi
(da davostier) Tgei eis ei ussa schon puspei?
Serafin
Jeu hai mo spert surmuntau ina pausa. Ei ha tunau aschia sco sch’els vegnessan
buc vinavon.
Trudi
(aunc adina da davostier, fetg nauscha) Vus saveis era grad ir a scoletta e far
termagls cun tscheppa. Lu stuessas segir buc emprender ordado in toc!
Serafin
(seperstgisond) Jeu stun mal, Trudi! Fai vinavon Leni! – Fai aschi bien!
Leni
(vilada) “ ... da Daniev?”
Heinrich
“O Ti bien Diu! Quei hai jeu gnanc ponderau! Margreth, eis segira?”
Paula
“Daco? – Lai ponderar mei leusura. – Na.”
Frena
“Vus haveis pia buc survegniu ina novitad?”
Paula
“Bein, bein – denton – jeu sedamondel sch’ella ei propi stada da Percival.”
Bruno
“Mo ei la novitad propi vegnida per posta?”
Paula
“Jeu hai giu l’impressiun ... mo ...”
Heinrich
“L’impressiun? Has Ti lu buc viu ei?”
Paula
“Daco? – Na!”

(ils giugadurs han ussa anflau lur ritmus e dattan entochen l’interrupziun
detg stupent lur rollas)

Frena
“Daco enconuschis Vus lu il cuntegn?”
Paula
“Perquei che – Docter Forbes ha raquintau a mi leusura.”
Serafin
“Datti x-in motiv daco che jeu vess buca duiu far quei?”
Bruno
“Na, na, secapescha buc, miu bien. Denton: oz ei buc vegniu repartiu la posta,
co sa lu ...?”
Serafin
“Igl ei buc stau ina brev. Igl ei stau in telegram.”
Bruno
“Quei telegram vesess jeu schon stoda bugen inaga!”
Serafin
“Gie bien – atgnamein – jeu hai buc el. La novitad ei vegnida communicada a
mi digl Uffeci da posta per telefon.”
Bruno
“Doris – ha zatgi telefonau cusera?”
Serafin
“Quei ei nundetg. Vus ughegieis da dubitar mes plaids?”


36
Paula
“Secapescha ch’el ughegia buc quei, Rex! Stephen, Vus duessas seperstgisar
tier Docter Forbes.”
Bruno
“O, duess jeu quei? Igl emprem sto Doris rispunder mia damonda.”
Leni
“Na, Sir.”
Paula
“Essas Vus propi segira?”
Leni
“Nies telefon funcziuna buc pli naven dad oz da miezdi.”
Bruno
“Aha! E tgei scheis Vus ussa, Docter Forbes?”

(ei dat in silenzi, ils giugadurs miran tuts sil telefon quiet, spetgan, ei
schabegia nuot.)

Luisa
(da davos) Huara giavel! Filomena, tgei has fatg?
Filomena
(da davos) Tgei che jeu hai fatg? (plein tema) Tgei manegias atgnamein?
Trudi
(da davos) Tgei has fatg cul pindel, Filomena?
Filomena
(da davos) Daco – jeu hai mo vuliu controllar dabot ils tuns.
Luisa
(da davos) E lu has semplamein stizzau tut!!!

(ils giugadurs sin tribuna crodan ensemen e marmugnan zatgei senza
curascha)

Luisa
(da davos) Ed ussa hai si nuot pli! Nuot!!
Trudi
(da davos) O Luisa, eis segira?
Luisa
(da davos) Teidla toch sezza!
Trudi
(da davos) Jeu audel nuot!
Luisa
(da davos) Gliez ei gie il problem!

(da davos audan ins Filomena cun ina schurma da perstgisas. Trudi
emprova da quietar, Angela plonscha davart il futur da quei teater, Luisa
sgiavla – tut in denter gl’auter. Lu vegn Luisa cun in pindel sin tribuna; ei
para ch’ella seigi sin via a casa)

Paula
Luisa! Ti sas aber buc ir a casa ussa!
Luisa
(stat eri, enamiez la tribuna) Gie cheu sai jeu era far nuot pli! Jeu stos uss ir a
casa e registrar aunc inaga quels smaledi tuns. Schiglioc saveis vus spitgar
damaun ditg sil telefon! (cloma davos tribuna) E sche quella vacca vegn aunc
inaga en vischinonza da mes pindels, lu manezzel jeu sia cavazza! (ella vul ir
vinavon, cheu vegn Trudi, suandada da Filomena che bragia sin tribuna)
Trudi
Ussa teidla – per che ti stoppies buc aunc registrar inaga ils tuns dil telefon –
forsa fussi pli perdert sche nus havessan zanua davos tribuna x-in scalin d’in
telefon ch’ins savess duvrar manual.
Luisa
Gie gliez fuss buc aschi mal e spargnass aunc in pèr uras lavur a mi.
Angela
(vegn sin tribuna) Drizzar en savess jeu. Il cabel dil telefon ei gie tuttina
davos tribuna ed in nuv pil scalin havein nus era aunc.
Luisa
(pli ruasseivel) Miras lu semplamein che ti monteschas il nuv datier dil pindel
per che jeu stoppi buc cuorer per scalinar.
Angela
Segir! (va puspei)
Luisa
Ed il rest da vus ... (tuts giugadurs teidlan) Vus stueis patertgar vidlunder dad
adina metter endretg il tgiern silla fuortga cu vus veis telefonau!
(smanatschond) Schiglioc haveis lu udiu il telefon! Ei quei bien?

(ils giugadurs dattan il tgau e marmugnan)


37

Luisa
Ed uss stos jeu ir a casa, jeu stos aunc luvrar leu in tec (banduna la tribuna,
va all’extrada)
Filomena
Jeu stun sgarscheivel mal. Jeu sai, jeu stuess seperstgisar ussa tier mintga
singul da vus ...
Trudi
(meina ella pil bratsch davos tribuna) Sas gie scriver si ei e lu tarmetter per
posta ...
Serafin
(strusch d’udir) Il pli bugen da Daniev ...

(il telefon scalina)

Angela
(da davos) E co tuna quei?
Gerrry
(da davos) Genial, Angela, super. Per quei has ti meritau ina scadiola caffè!
Angela
(da davos) Jeu desistel pli bugen.
Serafin
Lein far vinavon???
Trudi
(da davos) Tgei schiglioc?
Angela
(da davos) Il telefon vegn grad!

(il telefon scalina)

Serafin
“Rispunda quei Vossa damonda?”
Paula
“Stephen, jeu creigel che Vus seigies culponts ina perstgisa a Docter Forbes.”
Heinrich
(suenter ina cuorta pausa) Angela!
Angela
(da davos) Tgei? Schon puspei?

(il telefon scalina danovamein)

Heinrich
“Il meglier fuss sche Doris mass al telefon avon che nus seigien aunc culponts
ina perstgisa a quel che telefonescha.”
Leni
(va al telefon) “Gie, Sir.” (pren giu il tgiern) “Hallo-? ... Tgi? ... Daco, gie, el
ei cheu. In mument.” (tonscha il tgiern a Heinrich) “Igl ei per Vus, Sir.”
Heinrich
(pren il tgiern) “Tgi eis ei, Doris?”
Leni
“Sir Percival.”
Serafin
(tementaus) “Mo quei ei nunpusseivel – jeu manegel –“
Bruno
(ruasseivel) “Gie, docter? Tgei veis Vus vuliu dir?”
Serafin
“Daco? Nuot! – Jeu –“
Heinrich
(al telefon) “Hallo? ... Tgei? ... A! Gie, jeu capeschel ... Gie, grazia fetg, sin
seveser!” (penda puspei si il telefon)
Paula
“Daco – Dudley – miras Ti aschi curios? Tgei ha Percival detg?”
Heinrich
(nausch) “Quei ei buc stau Sir Percival!”

(il telefon scalina puspei)

Heinrich
Tgei munta ussa quei puspei?
Trudi
(da davos) Angela!
Angela
(da davos) Perstgisei! Jeu sun mo gest vegnida encunter il nuv!
Trudi
(da davos) Vinavon uss, mes buns, vinavon!
Heinrich
(nausch) “Quei ei buc stau Sir Percival!”
Paula
“Tgi lu?”
Bruno
“Quei ei stau Miles Taylor, in amitg da mei.”
Frena
“Stephen, quei capeschel jeu buc.”


38
Paula
“Jeu era buc.”
Bruno
“Igl ei fetg sempel. Jeu ha supplicau Miles da telefonar cheu e da pretender
ch’el seigi Sir Percival. Aschia hai jeu saviu observar la reacziun da Docter
Forbes sin quella novitad. Nus essan tuts dil medem meini ch’el ha mirau fetg
malcartent.”
Serafin
“Tuppadads!”
Heinrich
“Quei ei buc tuppadads! Jeu sez hai observau la medema reacziun.”
Frena
“E tgei munta quei ussa?”
Paula
“Gie, tgei munta quei ussa?”
Leni
“Gie, tgei savess quei pomai muntar?”
Heinrich
“Doris, Vus emblideis Vossa posiziun!”
Leni
“Perstgisei, Mylord.”
Bruno
“Jeu sai declarar quei a Vus! Ei munta che quei um suenter ch’el ha mazzau Sir
Percival pervia dil bischu ...”
Serafin
“Co saveis Vus mo ughegiar, Sir! Jeu vegn a tgisar Vus pervia da quei. Quei
vegn ad haver consequenzas! Tartignar miu bien num – quei ei nundetg!”
Bruno
“Mias inculpaziuns vegnan a semussar giustificadas, lu saveis Vus buc tgisar
mei.”
Serafin
(beffegiont) “E co leis Vus cumprovar quei?”
Bruno
“Nuot pli sempel che quei! Lein mirar inaga da rudien sil bischu. Fagess ei a
Vus zatgei da mussar a nus il collier, Docter Forbes?”
Serafin
“Il collier? Tgei spitgeis Vus da quei?” (el va tiel tresor, dat en la
cumbinaziun) Angela!!
Angela
(da davos) Ou! Schon puspei emblidau zatgei! (ins vesa a current Angela
davos la culissa da seniester a dretg) Damaunasera emblidel jeu segir buc ei!
Jeu engirel!
Trudi
(vegn sin tribuna) Angela, ti sas buc cuorer leu atras, schiglioc vesan ils
aspectaturs tei!
Angela
(ei ussa davos il tresor) Gliez fetsch jeu era buc. Jeu hai mo stuiu far prescha!
Trudi
(mira ad ault) Bien Diu, po gida ... (va)
Serafin
Da nua?
Trudi
(da davos) Gliez ei a mi tuttina, fagei semplamein vinavon!
Serafin
“Tgei spitgeis Vus da quei?” (el tegn siu bratsch entochen il schui el tresor)
Angela, sas buc star in tec pli datier?
Angela
(da davos) Cheu sun jeu gie schon.
Serafin
(el tegn enta maun il collier) “Cheu eis el! Tgei vuleis Vus cumprovar cun
quei?”
Bruno
“Vus haveis gest presentau la cumprova, Docter Forbes! Daco enconuschis
Vus la cumbinaziun dil tresor, sche Vus essas buc, sco Vus pretendis, igl
assassin?”
Paula
“Ti bien Diu! El ha raschun!”
Serafin
“Alli giavel cun Vus, Stephen Sellers! (pren ina pistola ord sac) “Mo cun
quei cheu haveis Vus buc quintau! Jeu sun armaus!”
Heinrich
“Vus essas in scroc!”
Frena
“E nies spusalezi valeteschel jeu naven da quei mument sco sligiaus!”
Bruno
“Lu savessas Vus gie – maridas Ti ussa mei, Diana?”
Frena
“Cun grond plascher, Stephen!”

(els sblatschan omidus e miran in mumenet profund els egls in a l’auter)

Paula
“Doris – telefonei alla polizia per plascher!”


39
Serafin
(laghegia culla pistola) “Sche Vus fageis gliez, lu essas Vus morta!”
Leni
“O, tgei duei jeu pomai far?”
Serafin
“Igl emprem teni tuts ils mauns ad ault.”

(tuts tegnan ils mauns ad ault)

Serafin
Angela! Il telefoon!
Angela
(passa atras igl esch movibel) Jeu hai emblidau ei. Quei ei è ina stoda lavur:
igl emprem il telefon, lu il collier davos il tresor, lu schon puspei il telefon! Jeu
vegn insumma buc pli da sufflar!
Filomena
(da davos) Quei cul collier, quei savess gie jeu far! Jeu fuss aschia ni aschia
pli ruasseivla sche jeu fuss responsabla per miu collier.
Trudi
(da davos) Mo vul ti buc seser davon ell’emprema retscha?
Filomena
(da davos) Jeu savess gie semplamein vegnir davos tribuna el tierz act –
atgnamein stos jeu gie tuttina esser davos la tribuna, schon mo pervia dalla
stgava alla fin.
Trudi
(da davos) Gie – jeu sai buc propi ...
Angela
(ei daferton puspei seniester sin tribuna e va) Quei fagein nus lu aunc giu pli
tard. Ussa stuein nus finalmein dar afin quei act!
Serafin
Bien! (en sia rolla) “Igl emprem teni semplamein ils mauns ad ault.”

(il telefon scalina)

Serafin
“Smalediu telefon, tgi ei quei ussa schon puspei?”
Bruno
“Igl ei miu amitg, Miles Taylor. Jeu hai incumbensau el da telefonar aunc
inaga cuort suenter siu emprem telefon. Sche jeu dun uss buc risposta, vegn la
polizia ad arrivar en cuort per arrestar Vus – Stanley Grimes!”
Paula e
Frena
(exact el medem tun) “Stanley Grimes?! Ei quei buc il laborant criminal da
Docter Forbes?”
Bruno
“Da Docter Forbes permiert, sche jeu sbaglel buc.”

(tuts auter che Serafin arvan la bucca digl esser surstai)

Bruno
“Uss eis ei finiu cun Vossas nauschadads, Grimes. Cedi e firi la pistola giun
plaun!”
Serafin
“Mai! Forsa vegn jeu tarmess en perschun, mo negin en quella stanza duei
saver persequitar quei.”
Leni
(siper Heinrich) “Fagei aschi bien, Mylord, astgel jeu bandunar la stanza?”
Serafin
“Vus steis nua che Vus essas! Mo avon che tarmetter tuts en tschei mund
vuless jeu aunc saver sco Vus, Stephen Sellers, haveis anflau mes fastitgs.”
Bruno
“Sco Vus saveis sun jeu staus in tec tard ier. Perquei sun jeu aunc intervegnius
la novitad dalla mort da Sir Percival al radio. Sia bara ei vegnida anflada ier –
motiv dalla mort ei stau in tissi indic d’ina cobra fetg rar. Vus, Stanley Grimes,
havevas daferton interut la lingia da telefon en quella casa cheu, aschia che
negin ha udiu la novitad. Mo cu jeu hai vuliu pender si miu manti, hai jeu
casualmein viu il Vies ed hai anflau el sac dil manti ina buttegleitta che
cunteneva exact il tissi che ha mazzau Sir Percival. Cheu hai jeu secapescha
gest saviu tut. Jeu hai pinau la colligiaziun da telefon ed hai telefonau a Miles
per discuorer cun el sur da miu plan.”


40
Frena
“Perstgisa miu carissim car, mo tgei has Ti gest saviu cu Ti has anflau la
butteglietta el manti da quei scroc?”
Bruno
“Daco ch’igl ei stau aschi impurtont per quei um da tener viv la historia dalla
smaledicziun. El haveva bugnau il collier el tissi dalla cobra, aschia che
mintgin che tuccava en il bischu ei vegnius malsauns baul ni tard. Sin quella
moda e maniera ha el sperau da sbassar la valeta dil bischu, aschia ch’el havess
saviu cumprar quel da Lady Margreth per ina zensla dalla valeta propria.”
Paula
“Exact aschia fuss ei daventau! Seigies smaledi, Stanley Grimes!”
Serafin
“Smaledi? Baa! Tgi crei cheu en smaledicziuns? Jeu hai bugnau mia detta en in
cuntertissi, a mi fa il tissi nuot!”

(da davos tribuna aud’ins co Angela imitescha ina sirena da polizia)

Serafin
Tgei ei quei schon puspei?
Angela
(da davos) Damaun eis ei lu dretgas sirenas!

(ils giugadurs scrolan il tgau e cuntinueschan lu cun gnagn)

Bruno
“Aha! Mia tactica da retardament porta fretg! Il bratsch dalla lescha vegn a
beneventar Vus, Grimes. Cedi!”
Serafin
“Mai! Jeu vegn a prender quei collier, vender ella e baghegiar ina nova
existenza en in’autra tiara culla summa che jeu survegn persuenter.” (tschappa
al cor ed entscheiva a schemer) “O! O! O!”
Paula
“Quei ei la smaledicziun! La smaledicziun dil – dil – dil –“ O na, co ha il
diamant num uss?
Heinrich
Diamant da Derjeeling, cara.
Paula
Grazia Heinrich ... “La smaledicziun dil diamant da Derjeeling!”

(Serafin lai curdar la pistola e croda a tiara “morts”, Heinrich seplacca
sur el en, tucca siu puls, scrola il tgau cun mina seriusa)

Heinrich
“El ei morts.”
Paula
(ella va en ina posiziun sco la statua dalla libertad e gi:) “Gie. El ha fatg
legher sur dallas leschas dalla societad – ussa ha ina pussonza surordinada
puspei mess el sin pantun.”
Frena
“O, Stephen! Tegn mei, fetg!

(Bruno embratscha Frena che sefiera en sia bratscha e metta il tgau sin
siu schui)

Angela
(da davos) Tenda! Duei jeu trer ella, Trudi?
Trudi
(vegn sin tribuna) Na, segir buc! Ussa veis giu vies tierz act! Ussa fagein nus
grad aunc inaga tut! Hop, hop, igl ei schon mesa las diesch!
Leni
Mia mumma mazza aunc mei!
Filomena
(vegn tarlischond sin tribuna, ri e schula) Mo Magdalena, quei teater ei gie
aschi ina buna caussa!

(Tuts giugadurs miran in sin l’auter senza capientscha)

TENDA


41
Act 3

La tenda sesarva e nus vesin ils giugadurs postai ella posiziun digl applaus
final, els stattan denton buc agl ur dalla tribuna, mobein pli anavos.
Denter ils giugadurs ed ils aspectaturs stat Trudi, cul dies encunter il
publicum. Ils giugadurs ein ussa fatgs si pil teater: Frena ha si sia perucca
che va, tuts ein smincai fetg. (Naturalmein vegnan ils giugadurs smincai
pigl emprem act, mo propi curdar si astga quei pér il tierz act, las dunnas
han memia bia rouge sillas vestas, ils umens las levzas memia cotschnas ...)
Trudi ha en in vestgiu festiv cun ina corsascha.

Trudi
Quei fussi pia, mes buns! Mintga mument arvin nus igl esch e schein vegnir en
il publicum!
Leni
Sto quel propi vegnir en?

(ils auters rin nervus)

Leni
Jeu creigel che jeu hagi schliet dalla nervusadad!
Trudi
In tec la trembletga ei gnanc aschi mal, Leni! Ei fuss bia mender sche ti fussas
memia ruasseivla! La nervusadad dat a vus energia!
Leni
Mei fa ella plitost schirada – Angela sto dar in pei el tgil per che jeu stetti buc
davos tribuna.
Angela
(vegn da dretg sin tribuna, il libret sut bratsch) Gliez sas esser segira che
jeu fetsch! – Cu jeu havevel aunc il commando tier ils paracurdaders ei era
mintgin siglius – sch’el ha vuliu ni buc!
Serafin
Il publicum normal fa insumma buc tema a mi, quel sefa gie buc en sch’ei va
buc zanua tenor libret – tgei che fa tremblar a mi la schanuglia ei che Trudi
sesa ell’emprema retscha e vesa mintga panna!
Trudi
Lu sai jeu quietar tei! Jeu sesel cusera buc ell’emprema retscha – persuenter
gidel jeu Angela da catschar vus sin tribuna!
Paula
Gie vul lu buc mirar il teater?
Trudi
Forsa damaunasera! Oz sesa Filomena davon e lu sesess ella segir sper mei – e
quei pudess jeu buc vertir ...
Angela
A bien che jeu patratgel vidlunder: ella insista aunc adina da star davos il tresor
e da dar il collier a Serafin. Per mei fuss quei zuar practic – lu stuess jeu buc
cuorer davos la tribuna vi e puspei anavos – Mo zaco hai jeu il tup sentiment
ch’ella ei aschi incantada da siu toc ch’ella emblida siu pensum.
Trudi
Sch’ella emblida quel, lu datti alla fin dil toc halt in ver assassin.

(Luisa vegn sin tribuna cun in registratur enta maun)

Luisa
Uff – dumignau! Tochen las treis la damaun hai jeu luvrau, tochen che jeu hai
puspei giu registrau tut quels tuns ella dretga successiun.
Angela
Speronza has schau d’in maun il telefon!
Luisa
Segir! Persuenter hai jeu aunc in tec tun e cametg!
Trudi
Mo – daco? Ei dat gie buc in urezi en quei toc!
Luisa
Quei s’auda semplamein tier in crimi! Ti vegns schon aunc a veser che quei
funcziuna!
Garry
Gie eis ti vegnida cumplettamein narra? Ti sas buc semplamein tunar e
camegiar viaden x-enzanua!
Luisa
Lein metter pag?


42
Trudi
Jeu hai uss legiu quei toc tschienga – jeu sai ch’in urezi va buc a prau! Cun da
quellas ideas irriteschas mo ils giugadurs.
Luisa
Trudi – jeu engirel – ei ha in liug perfetg per in urezi en quei toc ed ils
giugadurs vegnan perfin ad esser engrazieivels!
Trudi
Nua lu?
Luisa
Gliez ei ina surpresa!

(tuts sedostan dad ault)

Luisa
Vus stueis sefidar! Hai jeu schau vus inaga en pitgiras?
Trudi
Mo ti sas toh buc ...!
Luisa
Sequietescha puspei! Nus savein gie metter pag 10 francs!
Trudi
(suenter ina pausa) Bien pia, jeu mettel pag!
Luisa
(va en direcziun digl indrez pils tuns) Sche jeu amel zatgei lu da metter pag!
Filomena
(da davos) Juu-huu!

(tuts reageschan)

Serafin
Sin aschi ina tribuna san ins semplamein buc sezuppar!
Filomena
(vegn sin tribuna, porta in vestgiu dalla sera) Hallihallo!! Uss ei il mument
arrivaus!
Trudi
E sche nus targein ussa buc la tenda ha il publicum il sentiment dad haver
munchentau l’entschatta e va gest puspei a casa!
Luisa
(da davos) Jeu traigel gie schon!

(la tenda sesiara plaunet)

Filomena
Jeu hai mo vuliu giavischar a vus bien cletg. (va giud tribuna ed en siu plaz
ell’emprema retscha)
Serafin
El showbusiness hai num “toi, toi, toi”, sche Ti giavischas bien cletg lu va tut
ellas caultschas!
Filomena
(da giusut) Jeu vegn semplamein maina a capir il mund dil teater!
Heinrich
Quei ei “fetg encuraschont” sche ti dias quei!

(la tenda ei daferton tratga, ins auda denton aunc vuschs sin tribuna)

Trudi
Ils aspectaturs vegnan en ussa – lein urar ensemen?
Frena
Bien Diu, fai aschi bien e lai i sperasvi quella sera ...
Bruno
Pli tschec fuss da far striegn che dad urar!
Trudi
Sogn Genesius – supplichescha per nus!
Tuts
Sogn Genesius – supplichescha per nus!
Trudi
Sche lu – tuts en lur posiziuns! Jeu svaneschel davos tribuna!
Leni
Serafin – tgi ei il sogn Genesius?
Serafin
Il patrun da tut ils acturs – el ha giugau per ils imperaturs romans – tochen
ch’in ha fiers el ell’arena tiels liuns!
Leni
Ojeojeoje! Speronza hai oz buc in imperatur el publicum!
Serafin
Amen!

(la musica entscheiva; la tenda sesarva e dat liber la scena: act 1 “La
smaledicziun dil diamant”


43
Leni
(fa giu la puorla sc’ina selvadia) “Lord Dudley, spitgein nus cusera sper Sir
Percival, igl arheolog renomau, docter Rex Forbes, il scientist renomau e
Stephen Sellers, il milliunari renomau, aunc zatgi auter al dinner?”
Heinrich
“Viu giu da mei sez e Lady Margreth, mia dunna, vegn mo aunc la bunatscha
Diana Lassiter ad esser cheu – na, schiglioc negin.”
Leni
(va all’extrada da tschella vart dalla tribuna) “Gliez hai jeu bunamein
tertgau.” (va, da davos aud’ins dad ault:) Uff!
Heinrich
(reagescha, denton ch’ins sefa strusch en, cuntinuescha lu, denton: tegn
sia bubronda enta maun e semeina enviers Frena) “Diana, haveis Vus gia
anflau il cudisch renomau davart ils juvels dall’India? El stuess secattar sin
questa cruna.”
Frena
(anfla il cudisch ch’ella ha avon survesiu da bugen) “A gie, cheu eis el.”
(ella mira sin el ed arva il cudisch amiez, reagescha immediat sin quei
ch’ella vesa leu) “O! Lord Dudley, Vus haveis maina raquintau a mi dalla
smaledicziun digl alv – Dehli – jeu manegel il rubin da Darjeeling – il diamant
...”
Heinrich
(emprova da spindrar ella) El ha biars nums!
Frena
A schia? ... Gie matei! Biars nums!
Heinrich
(vul puspei vegnir ella rolla e di il text previu senza remarcar che quel
funcziuna ussa buc pli) “Tut praulas! Nuot auter che hocuspocus!” (ei
cunscients ch’ei funcziuna buc) “Quella smaledicziun ... manegel jeu!
Smalediu misterem!”

(Frena mira sin Heinrich plein damondas; el emprova danovamein da
spindrar enten dir il text da Frena)

Heinrich
“Mo stat buc scret el cudisch explicit-?”
Frena
(anfla puspei la storta) A gie! “Mo el cudisch stat scret explicit che Lord
Fortescue, igl emprem possessur dil – dil diamant da Darjeeling – en siu saung
senudond ella bognera” – secapescha ch’igl ei buc stau il diamant ch’era en siu
saung ...
Heinrich
Na-na, segir buc. Mo tgei era en sia bognera?
Frena
El sez! En siu agen saung! (targlina)
Heinrich
... ed ils proxims possessurs?
Frena
(anfla puspei la storta) “Il proxim possessur, Sir Giles Renfrew, ei vegnius
anflaus – strusch ch’el veva il rubin – il diamant – acquistaus da Lord Clyde –
senudond ella stalla da siu cavagl preferiu! ... zappitschaus, hai jeu vuliu dir!

(ell’emprema retscha udin nus in murmignem malcuntent da Filomena.
Frena mira sin ella cun egliada tementada, seruna lu vinavon)

Frena
“Ed il proxim po...!”
Heinrich
(ha emblidau cuortamein ch’el stuess interrumper cheu) “Tut mo
tschatscherlem! Fafanoias! Paterlem da femnas!”
Frena
(mida levet sia construcziun) “Ed ussa ein tuts morts, ni buc? ... Ils
possessurs. Buc las dunnas!”
Heinrich
“Gie, mo silmeins hai jeu gia cumprau il rubin oz endamaun – e jeu sesentel
grondius!” (Heinrich entscheiva a schemar, remarca siu sbagl e curregia)
“Il diamant!” (fruscha cul maun sur il frunt)
Frena
“Lord Dudley – Va ei buc bein cun Vus?”
Filomena
(strusch udibel) Mo sch’ei fuss schon vargau!


44
Heinrich
(sco sch’el vess udiu nuot – igl ei denton evident ch’el ha udiu Filomena)
“Na, na. Nuot da muntada. Mo ina da mias pintgas attaccas.”
Frena
(surseglia duas lingias) “E Vus cartis buc ch’ei seigi pusseivel ...”
Heinrich
(vul aunc dir siu text) “Haveis Vus buc marveglias con ditg che jeu piteschel
gia?”
Frena
O! “Con ditg pitis Vus gia giudlunder?”
Heinrich
“Dapi ozendamaun.”
Frena
(ei piarsa, improvisescha) Aschiii ditg!
Heinrich
(controllescha sia gretta) Manegies Vus ch’ei seigi pusseivel che jeu manegel
ch’ei seigi pusseivel ...?
Frena
“Manegieis Vus ch’ei seigi pusseivel ...?”
Heinrich
“Ridicul! Spir schabetg! Quei ha negina muntada!”
Leni
(scarpetscha sin tribuna) “Docter Dud ei arrivaus, Lord Forbley.”
Heinrich
(surstaus) “A! Quei ei tiu spus, Diana!”

(omisduas dunnas miran sin el senza dir in plaid)

Heinrich
“... tiu spus, Diana!”

(Filomena schema tut dad ault)

Frena
“Gie che jeu sun spusada cun in scientist da renum mundial, quei porta a mi la
scuidonza dad aschi biaras giuvnas a Londra – Engheltiara – Londra,
Engheltiara.”

(Heinrich fuss vidlunder, ei denton buc el cass da dir zatgei)

Heinrich
Äää ...
Leni
(suenter in mument dalla sgarschur di ella il text da Heinrich) “Mo ina
bellezia carina sco Ti, ha ...” (capescha tuttenina tgei ch’ella di) “... meritau
ina vera dad aur.”
Frena
(si per Leni, tut natural) “Menassas Vus viaden Lord Dudley.”
Heinrich
Hä?
Angela
(da davos, suffla cun vusch rauca) “Doris, fagei aschi bien e menei viaden il
galantum!”
Leni
(avon che Heinrich sa repeter la construcziun) “Immediat, Mylord!” (ella
va mo negin vegn)
Angela
(da davos) Serafin!
Serafin
Jeu vegn! (sederscha sin tribuna, fa ina stgava malsenschignada) “Lord
Dudley. – Diana.”
Heinrich
“Jeu sun segirs che vus giuvens havessas bugen in pèr minutas mo per vus. Jeu
vegn a seretrer in tec.” (el va en direcziun dall’extrada davon seniester)
Trudi
(da davos) Quei ei la fallida sortida!
Heinrich
Ou, hai jeu tut emblidau! (va pia tier l’extrada dretg, era quei la fallida,
aschia ch’ins vesa co el va davos la finiastra a seniester)
Serafin
(che ha secapescha observau quei) Ussa ha el priu la via odentuorn!
Frena
Tgei caussas! (pintga pausa) Ed uss?
Serafin
(irritaus cumplettamein, cloma en direcziun dalla finiastra) “Mo propi,
Lord Dudley, jeu vi buc catschar naven Vus!”


45
Heinrich
(neu dil curtgin) “Ticatecca. Jeu erel è s’inamuraus pli baul.” (El scrola
l’entira preit davos dallas culissas cu el va anavos a seniester, lu
sescarpetschel e croda) O smaledidahuaramiarda!
Serafin
(sederscha sin Frena ed embratscha ella spert, spert) “Mia carissima cara!”
Frena
“Miu dultschin!” (els fan sco da dar ina buna e stattan lu puspei in meter in
ord l’auter)
Serafin
“Mia cara, jeu hai ina surpresa per tei.” (el tonscha en siu sac vit, mira
desperau)
Filomena
Ojemine! (seglia en pei, va sin tribuna e festgina a seniester davos las
culissas)
Frena
Jeu amel surpresas!
Serafin
Gliez hai jeu schon supponiu!
Frena
Jeu sai strusch spitgar pli.
Serafin
Mo ei vala la peina da spitgar!
Frena
Jeu sun gie aschi alterada!
Serafin
Gliez hai jeu bein saviu!
Frena
Anfleis Vus buc ei?
Serafin
(ha l’idea che gida) Jeu sai nua ch’ella ei! Jeu stos haver emblidau ella en miu
manti! Perstgisei!

(Serafin sederscha a seniester davos la tribuna, daferton stat Frena
persula sin tribuna e fa ir siu bratsch anavon ed anavos, schula, lu aud’ins
Serafin davos tribuna)

Serafin
Jeu drovel il collier! Nua eis el, zachergiavelen!
Angela
(da davos) Filomena ha aunc el! Jeu hai emblidau dad ir per el!

(ins auda pass)

Filomena
(da davos) Cheu eis el! Jeu stun sgarscheivel mal!
Serafin
(da davos) Dai cheu! (sederscha puspei sin tribuna, stat eri, perquei ch’el
ei cunscients tgei ch’el ha enta maun)
Filomena
Mia tastga!!!
Serafin
(si per Frena) Oha! Quei ei bein stau la fallida surpresa (va puspei, davos la
tribuna aud’ins) Cheu has tia tastga! Ussa han tuts il sentiment che quei
Forbes seigi in cauli! (cuora puspei sin tribuna e smeina il collier sur il
tgau) Schia, cheu havein nus la surpresa! “Il rubin alv da Raschipur” – ni sa il
giavel co quei crap ha num!
Frena
“O! Con sgarscheivel car da Tei! Astgel jeu – metter entuorn el?”
Serafin
(anfla plaunet puspei la rolla) “Negina tema dalla smaledicziun?”
Frena
“Atgnamein – buc gronda ... Astgel jeu -?”
Serafin
“Segir che ti astgas. Cheu, lubescha a mi ...”

(Frena semeina e Serafin metta entuorn ad ella il collier, el siara denton
buc diltut quel aschia ch’el svanescha el decolté. La proxima construcziun
di Serafin senza mirar, ella semeina enviers el)

Serafin
“El ei magnifics – en aschi in bi ambient!”

(el ei ussa cunscients ch’el vesa buc il collier e tschappa senza ponderar el
decolté dalla Frena; Frena sedosta e semeina)


46

Frena
“O, Rex!”
Serafin
(vesa ella mo davosen) “Jeu sai buc sedecider tgei che fascinescha mei pli
fetg, ti ni il crap.”

(Filomena vegn giud tribuna e va sils pezs dils peis en siu plaz)

Frena
(enquera il collier cun omisdus mauns e desperadamein en siu decolté)
“Jeu stos – veser – sesezza – jeu enquerel – spert in spieghel.” (ella va a
seniester, vul ir viado, cu Paula arriva, cala ella d’encurir)
Paula
“Diana! Quei collier!” (ella vesa buc in collier e sa era buc nua ch’el savess
esser) “Nua eis el?”
Frena
(muossa en siu decolte) Giuaden cheu!
Paula
(morda sils dents) “Trai immediat siado el, ditg jeu! Immediat!”
Serafin
(emprova desperadamein da pescar viado il collier, ferton che Frena vul
tener naven ses mauns) Schia, Lady Margreth, quei vein nus gleiti?!
Paula
Festginei!
Frena
(trai finalmein il collier ord siu decolté e vul dar el a Paula) Cheu! Lady
Margreth! Jeu hai mo empruau ...
Paula
“Dei tscheu! Immediat!”
Serafin
“Schia Lady Margreth, quei ha gie fatg mal a negin?!”

(Filomena schema che tuts audan)

(Adatg: Il proxim toc ei heiclis: Nus stuein giugar afin igl emprem act en
in pli grond tempo; perquei ei il dialog vegnius registraus ordavon e vegn
ussa schaus ir pli dabot, ils giugadurs fan ir leutier la bucca e giogan cun
pli gronda spertadad; plinavon vegn duvrau in stroboscop che “taglia” ils
moviments dils giugadurs; quei va aschia vinavon tochen che la tenda
sesiara plaunet. Il cuntegn ed il dialog van aunc in mument vinavon)

Paula
“Fatg mal a negin, scheis Vus? Co haveis Vus saviu metter en prighel la veta
da quella giuvna amabla? – Ella ei Vossa spusa!”
Frena
“O, jeu creigel buc vida quella smalediziun ridicula, Lady Margreth. Nus vivin
el 20avel tschentaner.” (Ella fruscha cun in maun sul frunt e schema)
Serafin
“Diana! Sesentis Vus buc bein?”

(la tenda sesiara plaunet)

(duront quellas construcziuns vegn tschentau anavos in tec, ei vegn pli da
bass, finalmein quiet)

Frena
“Bein-bein, jeu creigel schon. Igl ei mo stau in mument – il spazi ha pariu da
stremblir – miu cor ha entschiet a dar timordiò ...”

(el silenzi udin nus davos la tenda)

Angela
(da davos) Tuts sin lur posiziuns pil secund act!


47

(la musica entscheiva e la tenda sesarva. Frena sesa sin canapé, Bruno
entra, cu la musica vegn plaunet pli fleivla; ussa giogan ils giugadurs
puspei “live”)

Bruno
“O! Diana. Jeu enquerel Lady Margreth.”
Frena
“Lady Margreth ei vida tagliar las rosas en curtgin, Stephen ...” (siara ils egls)
“Ella – vegn matei aunc ad esser occupada leu in mument.”
Bruno
“Jeu capeschel.” (vegn pli datier) “Vessas Vus nuidis sche jeu ... stess cheu ...
cun Vus ... e spitgass sin Lady Margreth?”
Frena
“Insumma buc.”
Bruno
“Astgel jeu ... seser sper Vus?”

(Bruno vul far in pass en direcziun da Frena, mo siu manti ei serraus
denteren egl esch cu el ei entraus - zatgi tegn il manti davos tribuna –
Bruno sepusa anavos e resta per in mument aschia)

Frena
(ha buc encurschiu il fauxpass da Bruno perquei ch’ella mira giun plaun)
“Sche Vus insistis ...” (stat si, remarca il problem e trai profundamein flad)
Bruno
(sto igl emprem sefar libers, ballontscha encunter il canapé e croda sur il
pusal aschi disfortunau ch’el croda cun siu tgau sin bratsch a Frena. El
aulza siu tgau) “Diana ...”
Frena
“Gie, Stephen-?”
Bruno
“Havessas Vus nuidis sche jeu – Vus - ?”
Frena
“Stephen, tgei vuleis Vus dir a mi?”
Bruno
(sesa daferton sper Frena) “O, emblidei ei, Diana, savein nus zacu exprimer
quei en plaids? Vus enconuschis il messadi da miu cor.”
Frena
(mira sin el) “Ei quei pusseivel? – In mument hai jeu cartiu ... ch’il messadi da
Vies cor seigi il medem sco quel che plonscha ord miu cor.” (cheu remarca
Frena che la tschitta da Bruno ei sluccada e scutina) Tia tschitta ei aviarta!
Bruno
(tschappa immediat cun omisdus mauns siu culiez e surseglia gest duas
lingias) “E tuttina – Ti eis buc untgida cun Tiu maun.”

(adatg: cheu udin nus las proximas construcziuns puspei giud pindel e pli
spert, era il stroboscop vegn puspei en funcziun)

Frena
“O Stephen – sas buc s’imaginar daco?”
Bruno
“La tema ei memia gronda.”
Frena
“Lu emblida Tes motivs niebels, Stephen Sellers. Era sche jeu derivel d’ina
famiglia nobla, sche sun jeu tuttina mo ina femna.”
Bruno
“O Diana!” (betscha ella levet – mo spert – sillas levzas)
Frena
“O, Stephen!”

(els sebetschan danovamein la tenda vegn tratga, daferton audan ins cun
adina pli gronda spertadad “O Diana – O Stephen!” giud pindel, entochen
ch’ils singuls plaids ein buc pli da capir, lu entscheiva la musica ed ins
auda davos la tenda:)

Angela
(en spertadad normala, davos la tenda) Act treis! Tuts en lur posiziuns!
Trudi
(da davos) Jeu vess tuttina fatg pli perdert dad ir en sortida, en aschi ina bar
dubiusa ...


48
Angela
(da davos) Il pli bugen vegness jeu gest cun Tei! Tiels paracurdaders ei adina
tut stau bia pli sempel!
Luisa
(da davos) Enconuschas la differenza denter quella tenda ed in paracurdader?
Angela
(da davos) Na! tgei?
Luisa
(da davos) Sch’il paracurdader sesarva, lu stos buc pli far quitaus ...
Trudi
(da davos) Neu ussa, arva la tenda!

(la tenda sesarva, cu la musica cala)

Frena
“O, Lord Dudley, Vus organiseis las pli scharmantas partis dall’Engheltiara.”
Heinrich
“Vus essas memia buna, Diana. Donn che Sir Percival ha buc la cuida da legrar
nus cun sia preschientscha.”
Paula
“Saveis, jeu hai snueivla tema pervia da Sir Percival! El ha aunc maina
acceptau ina invitaziun ad ina parti ed ei lu buc cumparius – silmeins maina
senza perstgisa.”
Bruno
“Mo Lady Margreth, forsa ha el giu in problem cul motor.”
Frena
“Jeu sperel semplamein ch’el hagi buc giu in accident – hagi buc giu – in
accident.”

(ils giugadurs ein ussa quietai che Frena ha aunc anflau la dretga
pronunzia e remarcan buc il proxim sbagl)

Frena
“Ils patratgs ein terribels la sera – las vias.”
Paula
“Buc schei da quellas caussas. Ins savess gie supponer ch’ei hagi tuttina in
garnin verdad ella historia dalla smaledicziun.”
Heinrich
“Nuot auter che tschatscherlem, mia cara. Ei smaladescha buc in dat – ei
datescha buc ina smaladad – ei dat buc ina smaledicziun!”
Bruno
“E tuttina – mintgin che ha possediu – il – il diamant da Darjeeling – ei
vegnius tucs dalla daguota dubiusa dalla mort.”

(Filomena sevilenta ell’emprema retscha)

Frena
(emprova engaschadamein da gie buc pli far in sbagl) “Mo Percival
posseda buc pli il di-a-mant. El ha vendiu quel a Lord Dudley per la collecziun
da Lady Margreth.” (ella croda levgiada ella pultruna)
Serafin
“Tuttina ... (ei tuna plitost sco “tschutschina”, aschia che tuts fan
supposiziuns:)
Trudi
(da davos) Ha il Serafin buiu? Ella pausa?
Luisa
(da davos) Gie jeu buess è sche jeu stuess ...
Serafin
(cuntinuescha suenter ina pausa pli liunga) “Percival – hic – ha poschediu el
– e quei pudesch schon tonscher.” (el suri e ballontscha levet vi e neu)
Bruno
“Vesis, Docter Forschs! Vus essas bein in um dalla schzienzia e cartis buc vida
smalattracziuns, - hic?”
Angela
(da davos) Luisa – e Bruno???
Luisa
(da davos) Serafin beiba buc bugen persuls.
Trudi
(da davos) Onaonaonaona!
Serafin
“Jeu sai mo ch’ei dat ella hischtoria dall’India fatschs curiosch ch’ins sa buc
declarar cun argumends ratataziunalsch.”

(adatg: Serafin e Bruno ni crodan ni giogan els stuorns. Els sesentan
semplamein fetg bein ed ein fetg cuntents cun lur prestaziuns)


49

Heinrich
“Miarda! Nuot auter che tschugalems! Cardientschas blauas!”
Serafin
“Bien puscheivel, Lordudli, etuttina –“
Paula
“E tuttina -?”
Serafin
(tegn in det ell’aria e tschontscha punctuau dramatic, mira entuorn) “Nua
ei Sir Percival?”
Frena
“Detg sincer sun jeu leda ch’el ei aunc buc cheu.”
Paula
“Daco pomai, Diana? Tgei che Vus scheis buc tut!”
Serafin
“Gie propi!”
Bruno
“Jeu stoi schon dir!”

(omisdus miran in sin l’auter plein cuntentientscha)

Frena
(in tec surstada sur dall’improvisaziun) “Sir Percival ei – buc in galantum.”
Heinrich
“Sbaglel jeu? Tgei scheis Vus?”
Frena
(ei apparentamein cun ses patratgs enzanua auter) “Sch’el mira sin mei –
lu hai jeu adina il sentiment che mes mauns tucchien en siu tgierp.”
Filomena
(ins auda) Ojeoje-ojeoje!
Paula
(ha bunamein stuiu rir, sepren aunc inaga ensemen, denton tonscha quei
buc diltut ...) “Mo – el ei toh in ...”, pffffff! (ella emprova da smaccar
ensemen las levzas)
Frena
(aunc adina buc presenta) “El ei ina rauna smarschonta en in stan pli che
tarladiu.”

(Leni sederscha sin tribuna, sto denton aunc spitgar, perquei che ...)

Serafin
Olala!
Bruno
Buc mal! (miran puspei in sin l’auter)
Leni
“Perstgisei, Mylord, mo duein nus aunc spustar pli ditg la tscheina?”
Heinrich
“Mmmm ...na, jeu creigel buc. Nus savein buc spitgar asemper sin Percival.”
(va tier Paula) “Tgei manegias Ti, mia cara?”
Paula
(sesaulza) “Ei vegn schon ad esser bien aschia. Denton – duessan nus buc
empruar da contonscher Sir Percival per telefon? Ni silmeins dumandar tier el
a casa il motiv da sia absenza?”
Bruno
(va entuorn la pultruna da Frena e porscha ad ella il bratsch cu ella
sesaulza, ella pren il bratsch per tener el) “Quei para a mi ina buna idea. Jeu
sefidel buc da tut quei.”
Frena
“Da tut tgei buc, Stephen?”
Bruno
“Quell’entira historia cun Percival ed il collier. Ha el buc detg ch’el porti quel
cusera, Lady Margreth?”
Paula
“Gie, atgnamein, - jeu hai mai dumandau el aschi directamein, mo la novitad ei
vegnida communicada a mi oz endamaun sin posta – per posta – dil
portabrevs.”
Leni
“Tgei, da Nadal – da Daniev?”
Heinrich
“Ti bien Diu! Vida gliez hai jeu gnanc patertgau! Margreth, eis Ti segira che la
posta – il pot – ni quei che Ti has detg?”
Paula
“Daco? – Lai ponderar mei surlunder. – Na.”
Frena
(emprova da suandar) “Vus haveis pia buc retschiert in portabrevs?”
Paula
Novitad!
Frena
Gie, era.


50
Paula
“O, gie – beina – jeu sedamondel semplamein sche quella era propi da
Percival.”
Bruno
“Mo ei la novitad propi arrivada d’in portabrevs?”
Paula
“Jeu hai giu l’impressiun ... denton ...”
Heinrich
“L’impressiun? Has ti lu buc viu quella – ää, el?”
Paula
“Daco? – Na!”
Frena
“Daco enconuschis Vus lu il cuntegn?”
Paula
“Perquei che – Docter Forbes ha raquintau a mi leusura?”
Serafin
Exact!
Bruno
(el ei in tec pli pauc stuorns che Serafin e remarca che Serafin vegn buc pli
a dar siu cavazzin, perquei mida el il text da Serafin) “Datti in motiv, daco
che Vus duessas buc haver fatg quei?”
Serafin
(reagescha) “Datti in motiv daco che jeu duess buc haver fatg quei?”
Bruno
“Na, na, secapescha buc, miu bien. Mo ...”
Serafin
(interrumpa) Daco dumandeis Vus lu?
Bruno
(entscheiva a scarpitschar) “Mo ... oz ei buc vegniu repartgiu la posta, co ha
lu ...?”
Serafin
“Igl ei buc stau ina brev. Igl ei stau in microfon – telefon – telegram.” (per
l’emprema ga eis el cunscients ch’el fa apparentamein bia sbagls ed
sepren ussa puspei ensemen pli fetg)
Bruno
“Jeu vesess bugen inaga quei telegram.”
Serafin
“Quei ei nundetg! Vus ???! Vus ughegies da dubitar mes plaids?
Paula
“Secapescha ch’el ughegia buc, Rex! ... (sa buc pli vinavon e repeta)
Naturalmein ch’el ughegia buc, Rex! ...”
Angela
(da davos, suffla il proxim plaid) “Stephen ...”
Paula
(manegia ch’ella hagi scumbigliau il num e repeta) “Secapescha ch’el
ughegia buc, Stephen!”
Bruno
(surpren) “Duess jeu buc seperstgisar tier Docter Forbes?”
Paula
(levgiada) A gie, grazia fetg!
Bruno
“O, duess jeu quei? Igl emprem sto ...?”
Leni
Jeu hai num Doris.
Bruno
“... Doris rispunder mia damonda.”
Leni
(ha uss era piars il fil) Tgei ei stau la damonda?

(tut ils giugadurs miran in sin l’auter sepiars)

Paula
X-enzatgi stuess seregurdar vidlunder!
Serafin
(bunamein puspei gigin, denton gest aschi sepiars sco ils auters) Jeu less
che jeu savess ...
Frena
Jeu sai buc pli ...
Heinrich
Sa insumma zatgi?
Leni
(seregorda) “Na, Sir.”
Bruno
Tgei “na”?
Leni
Quei ei stau la risposta sin Vossa damonda.
Paula
(di casualmein la dretga construcziun) “Essas Vus propi segira?”
Leni
“Nies telefon funcziuna buc pli dapi oz da miezgi.”
Bruno
“Aha! E tgei scheis Vus ussa, Docter Forbes?”

(silenzi, tut ils giugadurs miran sil telefon, lu audan ins zatgi a cuorer
davos la tribuna)


51
Angela
(da davos) Ou! Miarda!

(il telefon scalina)

Serafin
“Rispunda quei Vossa damonda?”
Paula
“Stephen, jeu creigel che Vus seigies culponts ina perstgisa a Docter Forbes!”

(il telefon scalina danovamein)

Heinrich
“Il meglier fuss, sche Doris mass al telefon ...”
Leni
(targlina, di lu dabot il rest dil text da Heinrich) “... avon che nus seigien
aunc culponts ina perstgisa a quel che telefonescha?”
Heinrich
(patratga mo aunc vid la fin dil toc) Gie, gianteren, gie!
Leni
(va al telefon, pren giu il tgiern e di siu text senza spitgar tochen che lur
“partenari da discuors” havess saviu dir siu text) “Hallo-? Tgi? Daco? Gie,
el ei cheu. In mument.” (tonscha il telefon a Heinrich) “Igl ei per Vus, Sir.”
(ella s’absenta puspei fetg spert da Heinrich)
Heinrich
(pren il tgiern, emblida ina construcziun) Hallo? Tgei? (el seregorda vida
sia construcziun e cloma suenter a Leni) “Tgi eis ei, Doris?”
Leni
(cloma anavos) “Sir Percival.”

(avon che Serafin sa dir siu text, va Heinrich anavos al telefon e discuora
vinavon)

Heinrich
“A! Gie, en uorden! ... Gie, grazia fetg! Cordial engraziament!”
Serafin
(pli bugen tard che mai) “Mo quei ei nunpusseivel – jeu manegel –“
Heinrich
(irritaus cumplettamein penda el si il telefon) “Vus manegies ch’ei sappi
buc esser sir Percival?”
Serafin
Ä, gie!
Bruno
(fetg en miseria, di denton la dretga construcziun) “Gie, Docter? Tgei levas
Vus dir?”
Serafin
“Daco? Nuot! – Jeu –“

(tut ils giugadurs miran sin Heinrich che havess duiu terminar il discuors
al telefon pér ussa)

Heinrich
A! ... Jeu hai gie schon pendiu si, Paula – Margreth!
Paula
Pendiu si? ... Mo? ... O! “Dudley-daco-miras-ti-aschi-curios-e-tgei-ha-
Percival-detg?”
Heinrich
(quietaus ch’el ha puspei anflau il fil tgietschen) “Quei ei buc stau Sir
Percival!”
Paula
“Tgi eis ei stau lu?”
Bruno
(ruasseivel) “Quei ei stau ... (pli pauc quiet) ... “In amitg da mei –“ (serius)
Ussa sai jeu gnanc pli seregurdar vida siu num ...
Serafin
(segida) Miles Taylor!
Bruno
A, gie, exact!
Frena
“Stephen, quei capeschel jeu buc.”
Paula
“Jeu era buc.”
Bruno
(surseglia danovamein entginas lingias) “Jeu sai declarar quei a Vus! Ei
munta che quei um, suenter ch’el ha assassinau sir Percival pervia dil bischu
...” (remarca siu sbagl) Hai – hai jeu buc detg ch’el hagi buc saviu tgei dir?


52
Heinrich
(exact aschi piars, emprova da gidar) “Jeu sez hai observau la medema
reacziun.”
Leni
(remarca che Frena e Paula han munchentau da dir lur construcziuns,
surseglia perquei lur text) “Gie, tgei savess quei pomai muntar?”
Heinrich
(di ina construcziun plein entusiassem) “Doris, Vus emblideis Vossa
posiziun!”
Trudi
(da davos) Nua ein quels pomai?
Angela
(da davos) Sche jeu mo savess!

(ils giugadurs han udiu Trudi ed Angela e stattan tut sepiars perquei
ch’els han buc pli speronza che la suffletta sappi aunc gidar)

Heinrich
(repeta la medema construcziun sco avon, perquei ch’ei vegn endamen
nuot meglier) “Doris, Vus emblideis Vossa posiziun!”
Serafin
(el para d’enconuscher la situaziun, aschia ch’el fa vinavon – e surseglia
aschia l’accusaziun da Bruno; ei tuna ussa sco sch’el attacass Heinrich)
“Co saveis Vus ughegiar, Sir! Jeu vegnel a tgisar Vus pervia da quei. Quei
vegn ad haver consequenzas! Tschuffergnar miu bien num – quei ei nundetg!”
Filomena
(seglia en pei) Ou, na! (Sbalunna dalla vart sin tribuna e davos la culissa)
Bruno
(mira daferton el publicum ed emprova dad eruir la fontauna dil disturbi)
“Mias accusaziuns vegnan a semussar giustificadas, lu saveis Vus buc tgisar
mei.”
Serafin
(beffegiont) “E co vuleis Vus cumprovar quei?”
Bruno
“Nuot pli sempel che quei! Lein dar in’egliada sil bischu. Havesses Vus zatgei
encunter da mussar a nus il collier, Docter Forbes?”
Serafin
“Il collier? Tgei spereis Vus da gliez?” (El va tiel tresor, dat en la
cumbinaziun, arva la porta ed anfla – nuot, cu el enquera il collier el
tresor. Sia fatscha ei grittentada) El sto esser cheu zanua. (El trai il maun
ord il tresor; ins auda che zatgi croda davos la tribuna. Serafin reagescha
buc) Essas Vus segira, Lady Margreth che Vus haveis mess il collier el tresor
...”
Paula
(sesenta en grondas stretgas cu ella sto improvisar) Nua duei ella esser
schiglioc ...?
Bruno
Daco mirein nus buc aunc inaga?
Serafin
Bien pia!

(Serafin semeina ed ord il tresor miez aviert tonscha Filomena siu maun
cul collier. El pren il collier, spetga tochen che Filomena trai anavos siu
maun e siara la porta dil tresor)

Serafin
“Cheu eis el! Tgei vuleis Vus cumprovar cun quel?”
Bruno
“Vus haveis gest cumprovau ei, Docter Forbes! Da nua enconuschis Vus la
cumbinaziun dil tresor, sche Vus essas, sco Vus pretendis, buc igl assassin?”
Paula
“Ti bien Diu! El ha raschun!”
Serafin
“Ali giavel cun Vus, Stephen Sellers!” (emprova da trer ina pistola ord il
sac, quella ei denton bloccada) “Mo cun quei – quei – haveis Vus buc –
quintau!” (el strai aunc inaga cun forza ed ha ussa la pistola cun in toc teila
enta maun) “Jeu sun armaus!”
Heinrich
“Vus essas in scroc!”
Frena
“E nies spusalezi valeteschel jeu naven da quei mument sco sligiaus!”
Bruno
“Lu savessas Vus gie – maridas Ti ussa mei, Frena?”


53
Frena
(pli che cuntenza) O, Bruno! (ella sederscha ad el ella bratscha)
Bruno
(seturpegia) Jeu manegel Diana!
Frena
(lai immediat liber el, trumpada) Gie schia! (seregorda vid il text) “Fetg
bugen, Stephen!”
Paula
“Doris – clamei la polizia, per plascher!”
Serafin
(ha finalmein deliberau la pistola dalla teila) “Sche Vus fageis quei, essas
Vus morta, mia cara!”
Leni
“O, tgei duei pomai far?”
Serafin
“Igl emprem tenis Vus tuts ils mauns ad ault.”

(tuts aulzan lur mauns, Filomena vegn daferton giud tribuna e sesa puspei
en siu plaz)

Heinrich
(sesmarveglia daco ch’il telefon scalina buc) Haveis Vus buc detg – (dad
ault, en direcziun dad Angela davos tribuna) “... tuts ils mauns ad ault?”
Angela
(da davos, scutinont) Pender si il telefon!

(Heinrich mira sin ses mauns vits, remarca mo ch’igl ha leu negin telefon)

Trudi ed
Angela
(da davos, in tec pli dad ault) Pender si il telefon!!

(tut ils giugadurs auter che Serafin miran sch’els han enta maun il telefon,
anflan lur mauns vits e scrolan il tgau. Serafin remarca da tgei ch’ei
setracta)

Serafin, Trudi
ed Angela
(da davos, ualti dad ault) Pender si il telefon!!!

(Leni reagescha sco emprema e metta il tgiern sin la fuortga, il telefon
entscheiva immediat a scalinar)

Serafin
Bien! (en sia rolla) “Ussa teni vus tuts bi schuber vos mauns ad ault.” –
“Smalediu telefon, tgi ei quei ussa schon puspei?”
Bruno
“Igl ei miu amitg, Miles Taylor. Jeu hai incumbensau el da telefonar aunc
inaga cuort suenter siu emprem telefon. Sche jeu dun uss buc risposta, vegn la
polizia ad arrivar en cuort per arrestar Vus – Stanley Grimes!”

(Adatg: Cheu vegn cuglienau in tec: Il publicum ha gie schon viu igl act
final dil teater el teater, el vegn strusch a remarcar entginas scursanidas,
perquei va il toc el toc spert a fin)

Paula e
Frena
“Stanley Grimes?!”
Bruno
“Cedi e firi la pistola a tiara!”
Serafin
“Maina! Jeu vegn a prender cun mei quei collier, vender el e cul recav
entscheiver ina nova existenza en ina nova tiara.”

(nus udin sirenas da polizia)

Paula
“Seigies smaledi, Stanley Grimes!”


54
Serafin
(tschappa il cor ed entscheiva a schemer) “O! O! O!”
Paula
“Quei ei la smaledicziun! La smaledicziun dil diamant da Dehli!”
Frena
Diamant da Ranschipur!
Bruno
Diamant da Derjeeling!
Heinrich
(ha la tgagia) La smaledicziun da tut quels diamants!

(Heinrich va en direcziun da Serafin, aulza siu maun, mo Serafin lai buc
curdar sia pistola e setta, Heinrich seglia d’in maun en tema)

Paula
(che ha alzau siu muossadet per dir siu text, peglia tema e di enstagl) Tgei
eis ei ussa schon puspei??

(la tenda vegn tratga, ei vegn fatg musica e Filomena seglia en pei ed
applaudescha sc’ina narra)

Filomena
Autura! Autura!

(la tenda vegn puspei tratga e nus vesin ils giugadurs sin tribuna che
stattan aunc adina entuorn; els entscheivan spert a sepostar (era il
publicum en sala stuess applaudir ussa). Ils giugadurs fan vegnir Trudi sin
tribuna; ella cumpara e semetta enamiez la tribuna.

Tuts fan vegnir Filomena sin tribuna; Trudi surlai siu plaz enamiez.
Filomena tonscha en sac e tegn ussa in pupi cun in plaid enta maun; ella
emprova dad interrumper in mument igl applaus. Ella tuoscha:)

Filomena
(prelegia) Mes cars amitgs e cunamaturs dil teater – Jeu sai buc dir grazia fetg
avunda a Vus per l’accoglientscha caulda che miu toc ed ils giugadurs han
astgau guder. Tuttina less jeu nazegiar la caschun, da dir in pèr plaids sur dil
stan actual dil teater en Svizra –

(ils giugadurs e Trudi miran tut consterni sin ella e surin, cu Filomena che
fa ir vinavon sias levzas, vegn surplidada dad in tun giu dil pindel. (Ils
tuns digl urezi tunan fetg dad ault e senza interrupziun) Suenter entginas
secundas da tema vegn Filomena cunscienta da sia situaziun, mira
entuorn. Luisa vegn sin tribuna e tonscha il maun en direcziun da Trudi
che enquera schon ina nota da diesch e dat quella a Luisa. Luisa ri e metta
ella en sac. Ils giugadurs rin e gratuleschan in a l’auter per la premiera
surmuntada. Filomena ei puspei sepigliada e mira vilada sils giugadurs. –
Daferton va igl “urezi” vinavon e plaunet vegn tratg la tenda.)

(Adatg: Buc munchentei temps ed arvi gest puspei tenda: tribuna vita, lu
tut ils giugadurs inclusivamein Angela, Trudi, Luisa e Filomena)

FIN


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

1/ 34

Rolf Bechtel
Las nozzas da pèrlas
Ina cumedia turbulenta en treis acts
Translatau en romontsch da Alexi Monn

Rollas:
5 dunnas/4 umens
Maletg:
stiva en ina casa d'ina famiglia

"Dabot, dabot, nus sezuppein davos il canapè"
Il Toni e l'Eva ein returnai pli baul che spitgau dallas vacanzas - els han giu la
caschun da prender in aviun ch'ei partius avon ch'il previu. Strusch ch'els ein a casa,
vegnan els surpri dalla brit. Quei ei denton buca quei ch'els drovan per propi, surtut
era perquei che la sira e la brit han secapescha buca la megliera relaziun. Perquei
sezuppan il Toni e  l'Eva sco emprem davos il canapè e davos las gardinas grossas.
Aschia dueien tuts crer ch'els seigien aunc buca anavos dallas vacanzas! Els dus
san buca saver ch'aunc duas ulteriuras persunas vegnan gleiti tier els a casa per
preparar la fiasta dallas nozzas da pèrlas. Il Toni ha fom sc'in UORS! Ussa hai num
da spindrar quei ch'ins sa aunc spindrar.
"Miu magun rui gia vid il begl tschiec."

Persunas

Toni Casanova
Eva Casanova
sia dunna
Edeltraud Casanova
brit
Marcus Casanova
fegl giuven
Hans Casanova
secund da treis fegls
Pieder Curtins
amitg dil Toni
Maja Grell
schefa dil Hans
dunna Decurtins
vischina
Frena
niaza dalla dunna Decurtins

Liug
La stiva en ina casa d'ina famiglia. Da vart dretga igl esch che va on zuler, sesarva
en direcziun dalla stiva, da vart seniastra finiastras ed in esch che va on curtin; dretg
e seniester da quei esch ha ei gardinas che tonschan tochen plaun. Vid la preit
seniastra ina camoda, sin quella ha ei dabia cactus. Davos seniester ha ei in canapè
da 3 cun in pusal ault, 2 sutgas ed ina meisa da salun. Vid la preit davos ha ei ina
cruna da cudischs, dretg da quella ina scaffa veglia. Ella part dretga ina meisa cun
sutgas. Davon dretg ina meisa cun in telefon. Ils plazs davos la camoda da cactus,
las gardinas, il canapè ed igl esch-zuler ein loghens per sezuppar per l'Eva ed il Toni.

Emprem act

Emprema scena

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

2/ 34

En stiva ei aunc negin. Ins auda co igl esch-casa vegn aviarts.
L'Eva entra. Ella ha dus mantels sul bratsch ed ina tastga da maun
sut bratsch giu.
Eva
Has emblidau nuot el taxi?
Toni
In tugnem dad x-enzanua (ord igl off).
Eva
Toni, nua eis? Il vent sufla viaden tut la miarda.

Digl OFF aud'ins in sgiavlem e gl'esch-casa che vegn serraus cun in sbat. L'Eva
metta ils mantels sur il canapè. Il Toni entra. El porta duas cofras pesanca ed
ina bagascha da maun sut bratsch.
Toni
Dad ault. Quels tamazis dalla plazza aviatica audan aunc zatgei da mei .... el lai dar
las cofras giun plaun e fruscha (pitend) il magun..... aber gl'emprem drov'jeu
zatgei da magliar.
Eva
Secalma/Dai ruaus/Sequietescha.
Toni
Mira sin la cofra tarschinada.  La siara ei empaglia. Ed ella vesa ora sco sch'in bus
fuss ius sur ella or - IN AIRBUS!
Eva
Nus annunziein quei alla segirada.  Pli impurtont ei ch'ella ei insumma vegnida
neunavon.
Toni
Quels sgnappuns all'arrivada dalla plazza aviatica han giu varga in'ura avon ch'els
han anflau ella en quei puf. Ed jeu sun currius sc'in narr d'ina tschenta da transport da
cofras a l'autra. E quei cun miu fomaz che schuahegia mei da minuta a minuta.
Eva
Ussa fai aunc empau - ch'in um carschiu sa far talmein da pauper pervia d'in tec fom.
Toni
Eva - ti has bi far da grond - ti has survegniu in super filet da vadi egl aviun perquei
ch'ei han stuiu schar seser tei davontier. Aber davostier sper la tualetta hai jeu saviu
scriver sin tgamin in menu scosauda. " ... ei hagi memia paucs menus...." Jeu sun
aber perschuadius che quei Grischun - gie plitost Grassun - che seseva ell'emprema
classa ha magliau duas purziuns.
Eva
Daco has buc dau culs pugns sin meisa?
Toni
Hai jeu gie. Jeu hai detg alla stewardess: "..Na, quellas nuschs saveis vus era salvar!"
- Dapi quei solver miserabel el hotel hai jeu magliau nuot pli. Eva, miu magun ei vits -
vits sco las cassas dalla mesadad dall'Europa.
Eva
Nus vein fatg giu da metter gl'emprem las cofras a casa e suenter mein nus
pacificamein a magliar vi tscheu egl Uors".

L'Eva emprova da far plaschentinas al Toni e d'embratschar el.
Eva
Seigies tuttina leds che nus vein saviu midar gl'aviun e vegnir culla maschina dalla
damaun. Schiglioc fusses aunc adina a Madrid.
Toni
Treis dis mo plievia, plievia, plievia. Ussa enconusch'jeu mintga stizun da resti dalla
Spagna.
Eva
Per quei vestgiu da siemi che ti has cumprau per mei - hai valiu la peina dad ir per las
stizuns.
Toni
Gie - surtut per la stizun da vestgadira. - Aber jeu stoi conceder, quei model va
grondius a ti. Ti eis halt schon aunc bein en fuorma.
Eva
Sexi. Olé, ti taur. Neu tier tiu torrero. Olé! Hop, hop - attacca...
Toni
Eva, cara, ussa vi jeu buca esser in taur, jeu less magliar in.
Eva
Trumpada. Jeu stoi luftegiar empau - cheu toffi da meffa.
Toni
Nua toffi? E sch'ei toffa, lu silpli perquei che garantiu negin da nossa famiglia ei staus
en nossa casa las davosas duas jamnas.

L'Eva va en direcziun digl esch-curtin.
Toni
Fai schi bien, Eva. Quei sas ti propi far suenter - igl Uors spetga.....
Eva
Catscha in det en entgins ruogs da cactus sper igl esch-curtin. Dapertut tiptop
humid. Jeu hai saviu ch'jeu sappi sefidar da mes treis buobs.

Ella arva igl esch-curtin.
Toni
Va sez tier ses cactus e controllescha. Tgei tiptop - zacherzucher. Tut ei inundau.
Mes cactus ein toh buca flurs paliu.  El derscha l'aua ord ils tagliors (sut ils matgs)
el curtin e vesa la vischina. Oh mira tscheu, nossa vischina - la Decurtins - lai far siu
curtin.
Eva
Tugna silla Frena che lavura en curtin. Hei vus - vus blocheis nossa porta-curtin
cun vies migliac roma. Quei ei in passadi privat - quel sto star libers.
Frena
Quei migliac vegn beingleiti naven.
Toni
Lai cumbien ella.
Eva
Nuot, quella miarda sto naven - e quei immediat!

Il Toni ha pauc capientscha per sia dunna e scrola mo il tgau.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

3/ 34

Frena
Nus vein la lubientscha da deponer cheu la roma.
Eva
Aber buca da mei!
Toni
Ussa seigies tuttina pascheivla - lai ual!
Eva
Si per il Toni.  Tratgas forsa ch'jeu laschi far quella vischina tgei ch'ella vegli?
Toni
Buca da smarvigliar ch'ils vischins laian crescher las seivs onn per onn pli ad ault.
Admirond la Frena trai el viaden l'Eva e siara igl esch ...Famus, ussa savein nus
finalmein ir egl Uors.
Eva
Ina postura sc'in model fomentau, ina fatscha carina ed il Toni Casanova ei piars e lai
menar el pil nas.
Toni
Jeu hai fom! El vul ir pils mantels.
Eva
Ti, Toni - ussa vegni endamen a mi - ti has buca scret ina carta a tia secretaria.
Schiglioc vein nus scret mintg'onn salids dallas vacanzas ad ella. Ni hai jeu buca
astgau leger la carta?
Toni
Enquera stgisas. Na daco? Jeu ha insumma buca patertgau vid mia secretaria.

Ei stgalina vid igl esch-casa. Il Toni ei cuntents ch'ei dat ina interrupziun e va
spert enviers igl esch-casa. El tuorna culla dunna Decurtins. Ella ha si in
scussal da curtin.
Decurtins
Ah, dunna Casanova! Essas schon anavos dallas vacanzas?
Eva
Schei ina gada, dunna Decurtins - tgei datti el tgau a vossa hortulana  da duvrar
nossa porta-curtin sco deponia da rumien?
Decurtins
Quei ei mia niaza - la Frena. Ella gida mei da far il curtin. Quels curdems da curtin
vegnan rumi immediat- lu ei vossa porta-curtin puspei libra.
Eva
E tgi ha dau la lubientscha da far quei?
Decurtins
Vossa brit - quella tschécca Tudestga.
Eva
Suppona il mender.  La Edeltraud! Quella ha lubiu quei a Vus?
Decurtins
Ier ei ella stada cheu cun ses treis affons.
Eva
Mo dus da quels ein dils nos.
Decurtins
Ed ella ei stada aschi gentila d'empristar a mi differents da Vos uaffens per la lavur en
curtin.
Eva
Tgei ha ella fatg??
Decurtins
Cura ch'jeu hai udiu ramurs hai jeu tertgau che Vossa brit seigi puspei vegnida.
Eva
Daco?
Decurtins
Oz leva ella dar a mi ina pala ch'ella veva buca anflau ier. Quella ch'ei semtgada on
zuler.
Eva
Quella duvrein nus sezs! Neve, Toni!
Toni
Desinteressaus. Gie, naturalmein.
Decurtins
Aha - exact ussa!
Eva
Giebein!
Decurtins
Per far tgei duvreis ella?
Toni
Per ch'jeu sappi cavar mia fossa - sch'jeu survegn buca immediat zatgei da magliar.
Eva
Stauscha la dunna Decurtins dad esch-casa ora, tuorna puspei tiel Toni. Tgei
bagorda impertinenta.
Toni
La Decurtins?
Eva
La E-d-e-l-t-r-a-u-d!! Va ed empresta semplamein nossa facultad a glieud jastra!
Toni
Eva, cara. Buca s'alterescha aschi artificial pervia da quellas fueras. Ed en tutta cass
buca oz  - per nies di....
Eva

Carissim, ti has pia buca emblidau nies di das nozzas!
Toni
Il trentavel. E questa sera mein nus schiki-micki en sortida.
Eva
Ed jeu tilel en miu vestgiu niev.
Toni
Aber gl'emprem drov'jeu in fundament.
Eva
Sche neu, ti magliafom. Ella va on zuler e tuorna immediat anavos. Oh, na, buca
quella. Git e per tudestg (da scartira)    Die E D E L T R A U D ist im Anmarsch.
Toni
Tgi marscha? – oh, na!
Eva
Ella pren gest duas tastgas da cumpra bein pleinas ord igl auto. Sa tgei menaschi che
quella cumpra en?
Toni
Matei per che nus hagien zatgei da magliar en casa - ei bein bi dad ella.
Eva
Quei plunder sa ella salvar.
Toni
Lu sa ella halt vegnir cun nus egl Uors. Ni ch'jeu mon spert a magliar zatgei pauc e ti
stattas numdadiu cheu cun ella.
Eva
Vai aunc? Jeu vi buca veser quella fifferlotta. Quella lavaga mo il di da nozzas. Neu
Toni, nus barricadein igl esch..... di ad ella ch'igl uffeci cantunal d'epidemias hagi
mess nus en curontina dapi duas jamnas..... ni neu, pren las cofras, nus marschein

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

4/ 34

semplamein sper ella ora e schein che nus hagien empustau spontanamein vacanzas
cuortas ad Athen ni ell'Engiadina.
Toni
Davos la glina ei l'Edeltraud lu en cass buca. Ti sas, il Ruedi ha avertiu tei. Sche Ti fas
vinavon schi mitgiert cun sia dunna, vesas ti tes carezai biadis sil pli baul cura ch'els
gidan tei a midar casa egl asil.
Eva
Sas tgei: nus fagein semplamein sco sche nus fussen aunc buca a casa. Quella metta
mo la rauba en cuschina e va lu puspei. Quella senta, vesa ed auda segir nuot.
Toni
Aber quei astga lu buca cuzzar memia ditg....
Eva
Cala da selamentar, ella tramplergnescha schon encunter casa. Els schluetan
giuadora cun las cofras. Tut anetg cuora l'Eva anavos, il Toni suenter ella.
Eva
Nos mantels!

Ella cuora viers il canapè e scarpetscha quasi sur la meisa da salun en, in
plumatsch dat giun plaun. L'Eva resta pendida culs mantels vid la meisa da
salun.
Toni
Lai schular, ella ei schon avon esch! El siara igl esch - lai mo aviert in tec e
scutina. Schon memia tard! Ed ussa?
Eva
Dabot, dabot .. nus sezuppein davos il canapè.
Toni
Quei ei aber stretgira per dus.

Il Toni e l'Eva svaneschan davos il canapè.
Eva
Hei, pren tiu cumbel ord mias costas. E stos scher talmein sin mei?
Toni
Ei ha dau temps che quei plascheva a ti....
Eva
Salva l'erotica per pli tard ....

Ins auda ramurs ord cuschina.
Toni
Sche quella trapla nus, savein nus seturpegiar ora l’aua dils egls.
Eva
Lu vein nus halt tertgau ch'ei hagi laders en casa ed essan sezuppai pervia da quels.
Toni
Quella emposta immediat igl auto mellen per nus. E raschun ha ella. Nus essan mai
schubers - sigl entir mund hai buca avunda savun per lavar nos tschurvials.
Eva
Stai eri - ella traffica aunc adina en cuschina.
Toni
Hei .. leu hai in mam.
Eva
Nua?
Toni
Seniester sper tiu det pign. Buca maglia el. Jeu hai viu el sco emprem...
Eva
Quei ei buca in mam. Quei ei in bau carpau. Lesses el?
Toni
En mintga cass stos aunc nuota better naven el. Tgi sa, con ditg che nus stuein aunc
star cheu?
Eva
Jeu crei ch'ella hagi finiu. - Jessas, Toni! Nossas cofras!
Toni
Jeu mon per ellas.
Eva
Stai cheu! Ella ha alzau il tgil per svanir.

Secunda scena

La Edeltraud entra. Ella metta si il scussal, mira cuort entuorn,
vesa il plumatsch giun plaun e metta el anavos sil canapè. Lu va
ella al telefon, dat en in numer e sesa sin ina dallas cofras.
Edeltraud
Hallo Sabina. Jau entschaiv gist a cuschinar per quista saira. Natiralmain che quellas
nozzas da pèrlas dattan bler da far. Jau fasch quai per mess Ruedi. El spera che
quella festa possia stizzar l'incendi sfranà tranter la Eva e mai. Da mai na duai quai
betg depender. Ma sia mamma è sco la burnida che cua ad in cuar - in suffel e
vummm.

L'Eva tgula da vilada, il Toni tegn la bucca ad ella e smacca ella davos il canapè.
Edeltraud
Spetga in zic ....

La Edeltraud mira entuorn e va viers igl esch-casa e vegn immediat anavos.
Edeltraud
Pli probabel è quai stà ina sirena. - Pertgè ch'jau telefonesch: Po Hans prender liber
oz suentermezdi per gidar nus? - Gia sin via - il Marcus vegn era a gidar - Entgins
pleds festivs? Gie cler. Ruedi vegn a far in pled cunquai ch'el è il primnaschì. Jau hai
proponì ad el d'introducir il pled uschè. Car nozzadur da pèrlas, cara giaglina
pèrlada.........- Tschau. Va en cuschina.

Il Toni vegn en tutta prescha per las cofras e zuppa ellas da quei malgengli
davos il canapè. L'Edeltraud vegn puspei en stiva e ponderescha, sin tgei
ch'ella ei insumma sesida. Ella ei surstada, emprova aunc ina gada da seser giu
e banduna la stiva scurlond il tgau.
Eva
Vilada. Co quella tschontscha da mei.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

5/ 34

Toni
Ti, quels preparan gie ina fiasta da famiglia per nus!
Eva
Sc'in burniu che cua incuntin - suffel e vummmm!!  Il Ruedi sto vegnir sissu co quella
tschontscha da mei.
Toni
Ussa vegnan lu il Marcus ed il Hans mintga mument. E l'Edeltraud ei aunc en
cuschina vid cuschinar.
Eva
Sche quella fa lu buca uorden picobello - lu scadeini lu.
Toni
Eva, nus stuein esser naven avon che tuts schulan per la casa entuorn.
Eva
Stai ruasseivels. Nus schluitein giuado cullas cofras e fagein lu sco sche nus
vegnessen gest dalla plazza aviatica.
Toni
Tgei stria grascha culla porta-curtin! Ussa savessen nus svanir elegantamein vi e
davos ora.
Eva
Vesas, sche ti vesses buca dau el dies a mi cura ch'jeu hai fatg hutlas culla Decurtins
e sia niaza.  - Sche lu schluitein nus halt tut tgeuamein sper la cuschina ora.
Toni
E sch'ella trapla nus....
Eva
HIHI - tgei tgagiacaultschas che ti eis.
Toni
Sun jeu buca! Per gliez vai jeu buca material avunda el magun e la beglia...

Il Toni e l'Eva prendan las cofras e schluetan tochen sigl esch. Ei stgalina agl
esch-casa.
Edeltraud
Marcus? In mument, jau hai laschà la clav en l'isch.

Ins auda co l'Edeltraud lai entrar il Marcus.
Marcus
Egl off. Tgau Traudl.
Eva
Oh, na!
Toni
Ussa essan nus ella buglia! Els sezuppan cullas cofras davos il canapè.
Marcus
Vegn en stiva cull'Edeltraud, el porta in placat ed ina scatla da tuortas. Jeu e la
tuorta fussen cheu. E nua ei nies supermanager? Ni ha el puspei tratg en la cua?
Edeltraud
Il Hans vegn mintga mument.
Marcus
Enstagl d'esser sin in meeting da managers astg'el metter a meisa! Quei ei franc la fin
dil mund pil pop dalla mumma.
Edeltraud
Ch'il Hans vul far carriera è tut in urden. Ma sia giuvna lètg na duess betg pitir da sias
ambiziuns.
Marcus
Jeu vivel pli bugen senza stress.
Edeltraud
Ti pudessas schon era far dapli da tai. Ti smarschun.
Marcus
Halt, halt buca marschs! Jeu sun activs, positivs, hai plascher dallas bialas caussas e
dun tut per capir vus dunnas.
Edeltraud
Chapir na munta aber betg surmanar!!
Marcus
Sch'ins ei ina gada ella vegliadetgna da grufti sco il bab, lu viv'ins mo pli dallas
regurdientschas. Perquei hai num tochen lu: Feel mee, touch me e lu audas ti a mi.

La Edeltraud pren cun ina egliada critica la tuorta orda maun al Marcus.
Marcus
San ils gentiurs insumma da quei exercezi da famiglia per lur di d'honur?
Edeltraud
Ier saira hai jau laschà deponer ina notizia per els en il hotel - quai per ch'els na hajan
betg in schoc.
Marcus
E per ch'il bab empleneschi buca schon avon il magun. El sa schar star buca miula. El
ei guess staus in tschetschapuorla en in'autra veta.

La Edeltraud ed il Marcus van en cuschina. L'Eva anfla in cedel da notizias el
mantel.
Toni
Tups spruhs - mo sch'i vess ina miula ni l'autra dentuorn.
Eva
Mira - quei ei il cedel ch'il recepziunist ha dau a mi ier sera cura che nus essan vegni
anavos dil marcau. Jeu hai semplamein mess el el sac dil mantel.
Toni
Tgei cletg che ti has aunc anflau el ad uras!

L'Eva ed il Toni sezuppan puspei davos il canapè perquei che l'Edeltraud ed il
Marcus vegnan puspei en stiva.
Marcus
Schia, Traudel. E lu? Tgei dias da mia creaziun?

Il Marcus muossa siu placat. Sin quel statti mo: "Gratulaziun pil di da nozzas!!!"
Edeltraud
Cun sgarschur. Ti avevas ditg che ti faschias in legher placat cun bellas colurs, cun
texts umoristics e cun ornaments. Per exempel cun pèrlas - cunquai ch'i sa tracta
d'ina nozza da pèrlas sco quai che ti sas.
Marcus
Aha - gie sas. Jeu hai studegiau vi e neu co jeu savess metter il punct sigl i per quei
eveniment festiv. E la finala sun jeu sedecidius per quella varianta cuorta, pregnanta
cun treis segns d'exclamaziun sco punct culminont.
Edeltraud
Ah, GIEEEE!
Marcus
Il segn d'exclamaziun sco enzenna extraordinaria en nossa societad hodierna che di:
"Tgei, vus essas aunc adina maridai!" E lu sco segn per stema dall'entira famiglia:

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

6/ 34

"Super che vus essas aunc ensemen. Schiglioc perdessen nus massa temps da stuer
visitar mintgin da vus enzanu‘auter."
Edeltraud
Ti es la poppa dal egl da tes geniturs! E pertgè has ti fatg trais segns d'exclamaziun?
Marcus
Gie - äh - saaaaas - also mintga streh significhescha in decenni - sas sco strehs vid la
preit en ina perschun - ed ils puncts gross suten - quei, quei ei las pèrlas che ti levas
era aunc sil placat. Plai quei a ti?
Edeltraud
Gl'emprim mument para quai immens modest - dentant, sch'ins contempla pli ditg
quell'ovra, lu senta ins ....... il placat è vairamain nundetg modest.

L'Edeltraud va dad esch ora scurlond il tgau - ferton ch'il Macus ponderescha,
co ella hagi manegiau quei e mira entuorn, nua ch'el savess pender si il placat.

Tiarza scena

Il Marcus vesa enzatgei el curtin, metta giun plaun il placat ed arva
igl esch.
Marcus
Jö, tgei tschut carin. Dai adatg che ti detties buca giud la plonta..... Spetga, cheu miu
bratsch!
Frena
Egl off. Drov'jeu buca. Jeu stoi mo examinar tgei roma ch'jeu hai da tagliar giu.

Il Marcus meina la Frena digl esch-curtin en stiva. Ella mira examinond silla
plonta. El emprova da metter siu bratsch sillas schuialas, ella schlueta denton
ord quella posiziun.
Marcus
Respect - ti eis lu schon aunc sportiva. Jeu sun il Marcus.
Frena
Frena. Jeu fetsch il curtin per mi'onda. E la possessura da quella casa cheu ha
reclamau tier mi'onda che la roma da quei plogher creschi vi sur vies curtin.
Marcus
Nossa mumma. Ina dunna cun in cor dad aur - aber ella sa esser detg recenta.
Frena
Jeu sai.
Marcus
E ti'onda ha intensivau l'uiara da vischins avon entgin temps. Ella ha para raquintau
entuorn ch'ina sgagia habiteschi en nossa casa.
Frena
Jeu vess tuttina in pign giavisch.
Marcus
Speronza has il medem sco jeu.
Frena
Savesses ti empristar a mi la pala ch'ei leu encunter la preit?
Marcus
Pala? Quella? Claro! Sco segn d'armistezi denter nossas duas famiglias en uiara.

La Frena pren la pala, il Marcus tschappa il maun da Frena e tegn el.
Frena
Jeu drovel buca ditg ella.
Marcus
E tgei fagein nus cun miu giavisch?
Frena
Tgeinin?
Marcus
Cura che ti eis a fin mein nus pacificamein a beiber in espresso italiano. Lu savein nus
tgirar il bien spért da vischins. Jeu stun era ella vischinonza.
Frena
Tier tei a casa? Has adina talas preschas?
Marcus
Las bialas caussas astg'ins mai schar scappar.
Frena
Jeu vegnel aber mo a beiber caffè.
Marcus
En mintga cass.
Frena
Jeu stoi ir a luvrar vinavon. Ella pren la pala orda maun al Marcus.
Marcus
Jeu lasch ir tei davonora. Davos veis vus gie serrau en nus.
Frena
Jeu reivel anavos sur la plonta.
Marcus
Spetga, jeu aulzel si tei. El fruscha ils mauns dil plascher e suonda la Frena el
curtin.
Eva
Tgei cavrer - mo buobas el tgau! Cun mintgina entscheiva el in tingheltanghel. E
semper quei tappergnem. Mira, mira co el taprogna schon puspei quella matta!
Toni
Tgi sa, forsa duvrass el egliers.
Eva
Quel vesa scharf avunda!
Toni
Tut el profund e tschelau han quellas mattas forsa - tut tenor -  detg bugen quei.
Eva
Tipic um. A ti fa quei naturalmein impressiun. E dasperas sefa quei tscholi gnanc en
ch'ella ei mo scharfa silla pala. - Jeu sai buca mirar tier – Quei fa vegnir mei narra!
Neu, lein ir....

L'Eva ed il Toni emprovan da seschluitar ord casa - il telefon stgalina. Omisdus
vegnan tut eris e teidlan. Negin ch'entra - suenter ch'ei ha stgalinau duas gadas
discuora ina vusch da dunna - la ex-secretaria da Toni - Susi Klick, sil pindel.
Vusch
Cheu ei la Susi Klick. Spetga da quei malsegir. Jeu sun buca pli en biro - jeu
emprovel aunc ina gada empau pli tard.
Eva
Ei quei buca stau tia secretaria?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

7/ 34

Toni
E lu?!?!
Eva
Sa tgei che quella less?
Toni
Malidi. Damonda toh ella!
Eva
Danunder sa quella insumma che ti eis schon anavos dallas vacanzas?

Il Toni tila agitaus las schuialas. Has tuttina tarmess tut alla tgeua ina carta ad ella?
Toni
Na, pil tenti!

Els audan pass e sezuppan davos igl esch.
Edeltraud
Entra. Ha il telefon stgalinà? - Marcus!
Marcus
Ord il curtin. Gie! In mument!
Edeltraud
Na pos betg vegnir svelt? Nua es insumma?

L'Edeltraud va puspei ord stiva. Il Marcus ri, fa adia e siara igl esch-curtin cun in
gibel.
Marcus
Jeu sun el siatavel tschiel. Dei gas vus aunghels - menei mei el taxi celestial tier la
Schuoba. El "sgola" ord stiva.
Toni
Vegn neuado. Quel cheu hai jeu pigliau taffer quella gada!
Eva
Sch'ei mo peglian buca nus.

Els schluetan puspei tier gl'esch-stiva.
Edeltraud
Egl off. Il Pieder Curtins vegn. Sas ti arver gl'isch per el?
Toni
Naaa,  jeu survegnel la crisa! Il Pieder!

Omisdus cuoran puspei davos il canapè.

Il Pieder ed il Marcus entran en stiva.
Marcus
Entra en stiva cul Pieder. Il Pieder ha in grond canaster da specialitads enta
maun. Halli hallo Pedro - sas ti propi selubir da muncar en fatschenta! Temas buca
che la buda detti ensemen sche commembers dil cader sco ti ed il bab miran buca da
lur concern.
Pieder
Per nus muncar dattan ni la partiziun da svilup da tiu bab ni mia partiziun da
producziun ensemen! Il sulet che dat ensemen sun jeu, sch'jeu sai buca gleiti metter
giu quei canaster. Il Pieder mira nua ch'el savess deponer siu canaster. Lu di el
da quei d’impurtont. Sas, oz suentermiezdi hai jeu priu extra liber. Jeu hai in termin
impurtontissim.
Marcus
Cun mussar sil canaster. E quei ei tia marenda?
Pieder
Mira nua ch'el savess deponer il canaster. La Traudel ha detg ch'ella seigi vid
preparar la fiasta suentermiezdi. Perquei sun jeu vegnius spert cul canaster. Lu stoi
jeu buca runar quel questa sera. Vul metter el sin meisa.
Marcus
Buc leu - suenter stuein nus metter a meisa. Metta il canaster silla meisa da salun.
Leu davos schabegia nuot cun el.

Il Pieder metta el sin la meisa da salun. Toni mira precautamein sur igl ur dil
canapè e plira.
Pieder
Zatgei specialitads da piclar per nos giubilars.
Marcus
Beffegiond. In salami gigant e garschira, nuschs saladas dil giavel, vinars cun ina
massa procents - ina bumba da zucher en fuorma da pralinas...... Ti, Pieder,
danunder survegn'ins in tal canaster -  dalla  EXIT?
Pieder
Fai buca schi tup! Ei ha era caussas sanadeivlas - mira ina gada, bananas e péra. Il
Toni ei la finfinala miu meglier amitg. Ei duei ir bein cun el .. naturalmein era cull'Eva!

Pieder vesa il placat das nozzas.
Pieder
Tgei festiveschan els insumma? Las nozzas dad aur?
Marcus
Quellas dad aur? Ni quellas da plum? Ni quellas da launa? Pieder, sco mat vegl eis ti
in blut dilettant per damondas dalla lètg. Els festiveschan las nozzas da pèrlas.
Pieder
Nozzas da pèrlas? Quei tuna bellezia!
Marcus
Quei stos ti veser ord vesta dalla conchiglia: Avon che ti sas festivar ni raccoltar
pèrlas stos ti viver onns en ed onnorums cun in tgierp jester che irritescha tei incuntin.
Pieder
Co vul ti buob bletsch capir il bi d'ina relaziun a liung temps. Crei a mi - la veta da mat
vegl ei buca ina invenziun bein ponderada e madirada.
Edeltraud
Vegn ord cuschina e schigenta ils mauns cun in schigentamauns. Tgau Pieder.
Pieder
Halli, hallo Edeltraud - has plitost stregn, ha.
Edeltraud
Va al telefon. Guardar sch'jau contonsch anc l‘Anton en il hotel. Jau vi mo far la
segira ch'el haja retschavì mia notizia  dad ier saira.
Toni
Emprova trasora da puder tier in toc ord il canaster.  Jeu vegnel buca tras quei
plastic dalla sacra. Il plastic schluppegia incuntin.
Edeltraud
Al telefon. Hallo. Hotel Esplanade. Recepción, por favor. Señor Casanova, stanza
311. Si, Sand-mann. - Was! Gia partì la damaun? Midà il sgol? Wann? Si, gracias!

La Edeltraud penda si il tgiern.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

8/ 34

Edeltraud
Els han midà sgol e prendì la maschina da la damaun!
Marcus
Lu vegnan els gleiti a setschentar.
Edeltraud
Con ditg cuzza il sgol enavos da Madrid?
Pieder
2-3 uras.
Edeltraud
Ve, Pieder tira ora tes tschop. Ti stos gidar nus in zic.
Pieder
Quella sa semplamein buca schar star entuorn zatgi e far da cumadeivel.
Pieder
Jeu hai aber buca peda ditg. Jeu hai aunc da liquidar zatgei fetg impurtont.
Marcus
Tgei has atgnamein sil plan da menu? Nus lessen schon saver ordavon sch'ei vala
insumma la peina da luvrar sco tiers.
Edeltraud
Ti es bain in cumpogn engurd. Sche bun pia, i dat ina suppa da crema da spargias
frestgas, salata maschadada cun sdrimas da salmun, lura chateaubriand cun gratin
da por e tartuffels chastè - sco dessert datti lura in sorbet da coclas da guaud. Per pli
tard hai anc ina turta dal guaud nair - cura ch'i ha puspè plaz en il magun.

Il Marcus, Pieder - ed il Toni - suspiran incantai.
Pieder
Suppa da sparglas, salata cun salmun, sorbet, tuorta, chateaubriand cun truffels e -
tgei....?
Toni
GRATIN DA POR!

Negin che fa stem dil Toni, tuts patratgan schon vid la tscheina.
Pieder
.... gratin da por. E tut quei datti pér questa sera?
Edeltraud
Sch'jau vegn insumma a fin! Jau ma stos occupar da la charn. Dai, dai mes signurs. A
la lavur! Vus n'essas betg en biro!
Toni
Jeu crei ch'ei mondi - jeu hai pudiu tier enzatgei. Il plastic schluppegia.
Edeltraud
Semeina sil pass digl esch. Dal reminent - Has prendì giu dal chanaster l'etichetta
cun il pretsch?
Pieder
Pf, oh. Buca idea....
Edeltraud
Ve cun el en cuschina. Jeu guard mezza.

Il Pieder pren il canaster e porta giuadora el. L'Edeltraud, il Pieder ed il Marcus
van ord stanza.
Toni
Quei astga buca esser ver. Jeu vess quasi giu ina banana. Mo schi pauc ha muncau.
Eva
Ti pauper. Stos halt spustar tiu di da fretgs.
Toni
Teidla ina gada. Miu magun ha calau da rugadar. Pli probabel eis el morts
paupramein dalla fom.
Eva
Schlueta agl esch. Il Pieder stat sil pass digl esch-cuschina. Nus stuein puspei ir
zaco tras il curtin! Va per la cofra.
Toni
Co vul far quei? La porta-curtin ei bloccada d'in migliac roma. E co vul reiver sur la
seiv da dus meters? El scarpetscha sur la cofra che l'Eva ha mess giun plaun. La
cofra sesarva ed il resti dat giun plaun. Quei è aunc!
Eva
Vul serrar la cofra - quei gartegia denton buca. La siara ei empaglia!
Toni
Logo - sche quels tamazis van culs aviuns sur nossas cofras ora.
Eva
Quella cheu sai jeu buca pli serrar. Nus stuein svidar ella.

Els fultschan il resti sut il canapè e davos ils cactus. In slip resta anavos. Quel
zuppan els davos ils plumatschs dil canapè. La cofra vita ei aunc sper igl esch.
Toni
Zatgi vegn! Spert, dai, dai!

L'Eva runa la cofra pleina davos il canapè e seglia suenter. Toni vul era
sezuppar leu. L'Eva catscha denton naven el - il Toni lai star la cofra vita.
Eva
Buca plaz. Davos la gardina. Star mureri e trer en il venter!
Toni
Jeu hai gie buca pli venter..
Pieder
Vegn en stiva e scarpetscha sur la cofra vita. Tgei schlamper ha mess quella a
mesa via? El vesa che la cofra ei vita - favregia vid la siara tochen ch'ella lai
serrar e metta agradsi la cofra. L'Edeltraud cuora en stiva e scarpetscha quasi
sur la cofra.
Edeltraud
Da adatg cun tia cofra. Has chattà la pusada d'argient?
Pieder
Mo quella cofra.....
Edeltraud
Nua è quella benedida pusada d'argient? Jau na pos prest betg pli -  jau na sai betg,
nua ch'jau hai il chau. Ella scarpetscha puspei bunamein sur la cofra. So fa e
metta da la vart quai stgerp.

Ei stgalina. L'Edeltraud va ord stanza, il Pieder suonda ella, la cofra lai el star. Il
Toni schlueta viers igl esch.
Eva
Tgi s'ei?
Toni
Il Hans! Sapperlot - daco has stuiu ver tons affons.

Il Toni svanescha puspei davos la gardina.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

9/ 34

Quarta scena

Canera da beinvegni el zuler. L'Edeltraud entra, suenter ella il
Hans e la Maja. Il Hans ha en in vestgiu elegant da business, la
sexi-Maja - buca pli la pli giuvna - ha en in vestgiu stretg e cuort
cun in dètg decoltau. L'Edeltraud ha ina palutta da cuschina enta
maun e mira criticamein silla Maja ch'ei sefatga si mordio.
Hans
Mia quinada, la dunna Casanova. E quei ei la dunna Grell. Mia schefa....

La Edeltraud e la Maja contemplan e salidan ina l'autra cun dar il tgau da quei
freidatsch.
Maja
Jeu mirel da nos novizs talentai.
Edeltraud
Resti da lavur dètg pratic.
Maja
Da surengiu e mussond sin l'atgna vestgadira. Jeu hai giu da separticipar ad ina
fiasta da cader sur miezdi. In apero da natalezi per nies CEO - nies meinafatschenta.
Edeltraud
E lura? È "SIOU" stà cuntent cun la purschida?
Maja
El careza products dultschs naturals - Classa A. In um cun pretensiuns fetg aultas.
Ella stenda anavon il pèz.
Edeltraud
E cun tge avais vus pudì far in plaschair ad el? Cun fluras?
Hans
Tuoscha. La dunna Grell ei stada aschi flotta ed ei vegnida cugl auto cun mei.
Gl'emprem hai jeu giu da finir in rapport - sun jeu memia tard?
Edeltraud
Nus avain cumenzà pir quest mument.

La Maja contempla nunschenadamein la stiva. La Traudel damonda il Hans cun
gèsts, tgei che quella Grell hagi da far cheu.
Hans
La dunna Grell sto grad ir puspei. Engraziel fetg Maja che ti eis vegnida cun mei.
Maja
Fatg bugen, car Hansi. Ella fa insumma buca prescha dad ir.
Edeltraud
Stat leu da quei malruasseivel. Ella lai buca bugen persuls els dus.  Tes geniturs
en partids pli baud da Madrid - Els vegnan ad esser bainprest qua.
Maja
Vus veseis ora plitost stressada. A vus maunca l'experientscha da management.
Edeltraud
Jau hai tut sut controlla!
Maja
Muossa sin la palutta che l'Edeltraud ha entamaun. Ins vesa ei. Cuschinerleis Vus
bugen?
Hans
.... e coga bein! L'Edeltraud ei ina meistercuschiniera! Sia cuschina vess atgnamein
da cumparer el Guide Michelin.
Maja
Freda. Ei toffa plitost da pneu Michelin. Vus duesses forsa ira a turschar!
Edeltraud
Freda, targlina in mumenet e cuora lura giuado.
Maja
Finalmein ei la miss cuschina naven.
Hans
Cala da sedepurtar aschi erotic-provocont. Tgei tratgan tschels da mei?
Maja
Hopla, dapi cura disturba quei tei?
Hans
Maja, Ti has exnum vuliu vegnir cun mei cugl auto - Quei ei stau bi da tei - aber ussa
fuss jeu leds sche ti masses.

La Maja trai il Hans sil canapè, omisdus prendan plaz. Il Hans mo nuidis.
Maja
Giavinond. Vevas ti buca scutinau a mi che ti prendies liber il suentermiezdi pervia
d'ina pintga ed intima fiasta da famiglia en casa da tes geniturs - che seigien en
vacanzas? Quei ei clars signals per ina dunna inamurada....
Hans
Jeu hai ni scutinau ni priu en buca il plaid "intim". Jeu hai mo detg che nus hagien da
preparar ina fiasta da famiglia.
Maja
Also, sch'in um che funcziuna normal envida sia muronza ad ina fiasta da famiglia. Lu
han normalmein tut ils hosps schau perstgisar.
Hans
Jeu hai buca envidau tei! Ti has insistiu d'emprender d'enconuscher mia famiglia.
Maja
Sai jeu ferdar ch'jeu entaupi veramein ina "famiglia" tier tei a casa? Ti stos aunc
emprender bia - tier mei.

L'Eva sesaulza davos il canapè e sgnufla dalla gretta. La Maja carsina ils cavels
dil Hans.
Hans
Sedosta e schlueta giu e sutora. Lai!
Maja
El biro has bugen ei!
Hans
Sche zatgi vegn en stiva! El stat sin peis e - per cumblidar ella cun auters patratgs
- muossa la collecziun da ruclas da veider da paperweight da sia mumma p.ex.
en in regal ni sper ils cactus. Mia mumma rimna passiunadamein paperweights.
Maja
Buglialatg.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

10/ 34

Hans
Ella ha ina collecziun considerabla. Ei quei buca bellezia ruclas da veider? Tuttas
d'emprema qualitad.

El muossa alla Maja entgins exemplars e mira entuorn, schebein zatgi entri.
Maja
Cuntrari a ti, ti tschagrun Glaruna.
Hans
E tuttas fetg raras e caras. Da veglias manufacturas da veider dil Schwarzwald.
Maja
Quei ei propi in bischu. E lu quella cheu. Ella ei tut incantada da quellas ruclas e
contempla ellas cun plein‘admiraziun.
Hans
La mumma ei immens loscha da sia collecziun. Pil bab ei la collecziun plitost in
chichergnem da femnas.
Marcus
Entra, vesa la cofra, scrola ella e mira pli exact sill'etichetta da sgol.
Maja
Aha, il furier tarmetta il guardiaselvaschinas.
Hans
Si per il Marcus. Vul ir sin viadi?
Marcus
Absents. Na, na.....
Maja
Donn. Neu, lu mein nus - on curtin.
Hans
Oh, capeschas ti buca quei? Jeu stoi gidar cheu....

La Maja runa il Hans on curtin. L'Edeltraud vegn en stiva, schigenta ina cazzetta
e contempla attentamein els dus.
Marcus
Ti Traudl, has ti viu quella cofra! E l'etichetta ch'ei vidlunder!
Edeltraud
Teidla strusch tier mobein observa il Hans e la Maja. Quella tacca vid il Hans sco
la mustga vid il buatsch.
Marcus
Quell'ei da Madrid.
Edeltraud
Gie, quella è vairamain pur dinamit!
Marcus
Quei vul dir che nos geniturs seigien schon cheu!
Edeltraud
Ils geniturs? Exact, quels èn bainprest qua! E nagut e preparà! Ve....

L'Edeltraud va puspei giuado.
Marcus
Mo....
Marcus
Fa segns al Hans da vegnir. Lez vegn plein gretta, mira anavos silla Maja e teidla
buca tgei ch'il Marcus di. He, Hans ..... Hans!
Hans
Tgei vul?
Marcus
Sas tgei? Nos geniturs ein schon cheu! Cunquei che Hans reagescha buca. Leu, la
cofra! L'etichetta da sgol cul datum dad oz! Sa nua ch'els ein i?
Hans
Ch'ha mo udiu la davosa construcziun. Quels vegnan lu schon neunavon. Tuorna
puspei on curtin.
Marcus
Scrola il tgau senza capientscha.  Essas atgnamein tuts suords? Il Marcus vesa
pézs da calzers sut la gardina. Sa tgei che quei ei?! Quei datti buca. El lai curdar la
palutta da plontinas ch'ei sper ils cactus sil calzers dil Toni. Quel schema, vegn
denton buca neuadora. Cucuc, cucuseli. Il Marcus va amiez la stanza e
ponderescha. Quei sto esser il bab. El vegn aber buca neuado. E sa nua che la
mumma ei? El cuchegia davos l'autra gardina, nuot. Lu vesa el l'Eva davos il
canapè. Ella schai silla cofra - sco ina muntaniala che vul ir a far il sien d'unviern. Sa
tgei giugs che quels fan.... ? Il Marcus fa da quei affonil sco quei ch'el queta che
ses geniturs fetschien (cuviera ils egls culs mauns e fa sco da far da sezuppar).
99, 100 jeu vegnel. El dat cul maun silla meisa da salun.  Barschau bab, huhu,
barschau mumma. Negin sedat d'enconuscher. Quels calan buca cun quei teater da
casperets.
Pieder
Vegn da quei malgengli cun ina scala. Buca olma da carstgaun che vegness a
gidar mei. Nua lein pender si il placat?
Marcus
Pedro, va per in marti e guotas liungas. Quei placat pendin nus si vi leu vid la gardina
- jeu schess sill'altezia dils egls.
Pieder
Atras la gardina! Vai aunc! Tiu bab mass amoc.
Marcus
Forsa ch'el vess pli bugen sche nus dessen en clavellas. - Ni tschenta la scala vi
davos il canapè e penda si il placat vida quella.
Pieder
Segir buca – quella cadrega veglia e da ruina amiez quella stiva schubergiada
piccobello?
Marcus
Ei vess aunc dapli battaclanc da rumir.
Pieder
Ah, seigies in tec serius. Nua vul pender si quei placat? Jeu hai buca peda en
perpeten.
Marcus
Emblida quei placat! Ti sas gratular directamein als giubilars. Embratscha semplamein
la gardina vi leu e suenter carsinas empau il canapè da davos. Igl effect vegn a far
surstar tei.
Pieder
Buob, ti duesses ir pli baul a letg la sera. PERSULS! Sedrezza al Hans. Hans, daher!
Montar il placat!

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

11/ 34

Il Pieder semeina culla scala e derscha bunamein enzatgei. Il Hans e la Maja van
grittentai tras la stanza e cul Pieder ord stiva.
Hans
Jeu sun gie cheu, vus stressaders.
Marcus
Stat tut surstaus en stiva. Hai, teidla insumma negin tgei ch'jeu ditg? El suonda ils
auters ord stiva.
Toni
e l'Eva vegnan ord lur zups. Mama mia! Quei tappagnac ei zappitschaus sin in da
mes dets-pei - ed exact sin quel cull'ungla che crescha anen!
Eva
Tgei manegias, ha il Marcus traplau nus? El ha tschintschau aschi trubistgau. Dad
uhus e muntanialas ch'ein barschai.
Toni
Jeu vesel nuot tras la gardina. El ha mo giu in flirt culla giuvna dalla Decurtins. Mira
precautamein dad esch ora. Els stattan tuts a mesa via!
Eva
Lu pia tras il curtin. - Toni, las cofras. Jeu prendel ils mantels!
Toni
Co vul vegnir sur la seiv viva ora?? Quella ei varga dus meters!
Eva
Reiver!
Toni
"Reiver" -  cun mia fom sc'in uors sai jeu strusch star sin peis.

L'Eva cuora giuado ed il Toni suonda tut a dond vidaneu e scarpitschond cullas
cofras. Il Marcus tauscha l'Edeltraud, il Pieder ed il Hans - suandaus dalla Maja -
en stiva.
Edeltraud
Marcus, nus avain da far il tgil plain.
Pieder
Tgei s'ei? Has puspei anflau in liug original per pender si il placat?
Marcus
Jeu hai ina surpresa per vus. Nus salidein ussa communablamein ils giubilars.
Edeltraud
Quai ha franc temp fin ch'els arrivan!
Marcus
Cara mumma, car bab. Nus gratulein cordialmein per vies di das nozzass. Ed ussa
saveis vus vegnir neunavon.

Buca mucs. Il Marcus va tut irritaus tiella gardina, lu davos il canapè ed enquera
cuort en stiva. Ils auters observan el.
Marcus
Hallo bab! - baaaab? Hallo mumma! - (per sesez) Gie, äh.... nua ein els... e .... hallo!
Las cofras ein era naven.
Hans
Quel ha hallo-zinaziuns!
Edeltraud
Nus stuain far vinavant! Uschiglio dat la festa en l'aua.
Pieder
Buca emblida tgei ch'jeu hai detg: Ir pli baul a letg....!

Il Hans, la Maja ed il Pieder suondan l'Edeltraud ord stiva. Il Marcus ei perplexs.
Marcus
Gie, hai - hai jeu viu spérts? Ein quels i si en fem?

Il Marcus mira davos ils cactus ed anfla zatgei vestgadira.

Tschunavla scena

En quei mument seschluetan il Toni e l'Eva puspei en stiva. Els ein
plein feglia e tocca da fluras e plontinas ch'els vulan schubergiar
giu. Il Marcus sezuppa davos ils cactus.
Toni
L'aria ei schubra.
Eva
Jeu hai sgarflau si dapertut pervia da quella spinatscha.
Toni
Daco has fatg da quels spergaments! La Decurtins vess quasi traplau nus.
Eva
Perquei ch'in utschi gigant ha attaccau mei tut anetgamein.
Toni
Quei parfinchel nanin! Quel era matei surstaus da veser surprendentamein ina giatta
giganta e gustusa che reveva dalla roma si - e clar ch'el ha ponderau, sch'el duei
tschappar e magliar tei.
Eva
Fai buca beffas! Mia schanuglia trembla aunc adina dalla tema.
Toni
Silmeins vein nus saviu better las cofras sur il migliac roma vi sin la senda curtin. Per
quellas savein nus lu ir pli tard.
Eva
Interessant eisi denton schon aunc tgei ch'ins auda tut en quella moda e maniera. Jeu
sai buca crer ch'il Hans ei aschi dependents da quella tgaura bletscha. E lura
l'Edeltraud cun sia bucca tschuffa e siu far e demanar senza dumandar ni Pieder ni
Paul. Sa tgei ch'il Ruedi ha magliau vida quei trampel d'ina hebamma? E lu nies pli
giuven: co quei buob taprogna las femnas, pli fetg che mintga masseur. E mintgina
emprova el da conquistar. Aber ti mo spetga, quels vegnan schon aunc a suar -
sch'jeu mettel els ellas stretgas.
Toni
Mira dad esch ora. Sche nus vein discletg, fan els suar nus igl emprem. Adatg!!!

Il Toni sezuppa davos la gardina, l'Eva davos il canapè. L'Edeltraud entra ed il
Marcus vegn davos ils cactus siado.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

12/ 34

Edeltraud
Nua es? Nus stuain ussa finalmain metter a maisa. E lura vulev jau anc dumandar a
la plazza aviatica, cura che l'aviun sa tschenta.
Marcus
Quels vegnan a cumparer mintga mument .... Tier sesez. Sco ch'els han spiunau ora
la cara famiglia - quels dus mini-James-Bonds. Forsa ch'jeu sai lavagar il plascher ad
els, sch'jeu derasel entginas famas surdad els. El va viers igl esch-curtin e dat ina
egliada diverteivla sin ses geniturs, mira vi sin la Frena. Il Pieder entra.
Pieder
Si per il Hans. Lu penda halt si tez el. Si per il Marcus. Gl'emprem ston ins star en
schanuglias per che zatgi gidi a pender si quei placat sur l'entrada - e suenter ei nuot
perfetg avunda pil signur manager. Va tiel Marcus sigl esch-curtin.   Aha,
s'interesseschas per striaunas.
Marcus
Muossa silla Frena.  Striaunas! Quei ei ina orchidea perfetga da fuorma ed odur. Ed
jeu hai in date cun ella - sco ch'ella ha finiu la lavur en curtin.
Pieder
Strusch ord la stratscha - schon alla catscha, ha!?
Marcus
Gl'emprem eisi adina da ferdar empau vid la flura e da mirar sch'ella fa allergias.
Pieder
Ed avon che ti has dumbrau sin treis, has ti per adina in cactus gigant en stiva. Quel
astgas ti lu tgirar e puppergnar - E Dieus pertgiri sche ti eis buca adina dentuorn,
fruschas e puprognas el cun cumpliments, daners e gnocchergnem - lu lai el lu sentir
las guilas.
Marcus
Pedro, tgei ideas perversas has ti dalla lètg?
Pieder
Quei vegn buca da mei - quei vegn dil Toni.

Toni mira tut tementaus neu dalla gardina. L'Eva mira da quei tussegau sin el.
Marcus
Ha plascherun. Schia, schia dil bab. Aber auter che far grondas parlahanzas
marscha matei buca bia duront vossas seras da jass per seniors. Vus dus essas gie
igl enconuschent duo "semper staunchels dalla liunguriala."
Pieder
Tratgas ti atgnamein che mo vus giuvens hagies peiver avunda el tgil per sunar la part
furiusa dalla sinfonia dalla veta e che nus seigien mo pli el stan da gnugnar il blues?
Sche tiu bab vegn cun nus tras il revier, lu marscha zatgei. Buca fieter dad esser
vegls. Nus essan umens els megliers onns.
Marcus
Vul quei dir che miu bab - quei grufti - gaudi la veta da notg?
Pieder
Quel va scharf vid las caussas. Buca per nuot ha el il surnum da "Toni-Tabasco".

L'Eva teidla attentamein. Il Toni tema il mender. El ei tut cuntents cura che
l'Edeltraud entra.
Edeltraud
Quai na d'astga betg esser vair. Vus parlahais enturn - enstagl da metter a maisa.
Buobs, usché na vegnin nus mai a fin!
Marcus
Quei tuna scharfira. Ti stos exnum raquintar dallas aventuras dil "Toni-Tabasco" a mi.
Jeu vi saver tut - mintga soli sulet detagl.
Pieder
Ti savesses aunc smarvigliar da tiu papeli....
Marcus
(Per sesez). Sun spanegiaus, con ditg che quels dus tegnan ora quei!

Il Marcus ed il Pieder suondan l'Edeltraud dad esch ora.
Eva
Leva immediat si e tila naven la gardina avon il Toni. Lez vegn neunavon. Sun
jeu il cactus gigant?
Toni
Hai jeu mai pretendiu!
Eva
E nua vas a tgurond entuorn la notg?/E nua gaudas la notg enstagl dallas seras da
jass.
Toni
Silpi sut miu tapet......
Eva
E tgi numna tei "Toni-Tabasco"?
Toni
Il Pieder ei in tschatscher! Da quei uorden scharf hai jeu mo che brischa si il magun.
Eva
Quei tuna tut fetg dubius. - Il Hans! sezuppa!
Toni
Dieus seigi ludaus! El va davos il canapè, Eva davos la gardina.

Hans entra culla scala entamaun - suenter el vegn la Maja. El tegn la scala
aschia ch'ella stat horizontalmein denter el e la Maja.
Maja
Quei ei stau lavur da precisiun co ti has pendiu si quei placat sur l'entrada. Drizzau
ora geometricamein parallel cul horizont. Giustau tenor la posiziun dil sulegl e
sincronisau cun tut ils planets. Narra: Has atgnamein tertgau ch'jeu svaneschi
voluntarmein, sche ti stetties ditg avunda silla scala? Na, na miu car - aschi sempel
vegnas ti buca libers da mei.
Hans
Fai schi bien e va. Jeu vesel il giavel sche mia Sabina vegn sissu.....
Maja
Relax! Crei a mi, ella ha eligiu tei perquei ch'ella quenta che ti fetschies carriera e
sappies porscher ad ella: status, raps, viadis e happy life.
Hans
Mia Sabina ed jeu - nus essan ventireivels - nus carezein in l'auter.
Maja
Carezia, cletg. Quei sa midar dad in  mument a l‘auter. Job adé, daners adé, dunna
adé, casa adé, auto adé - Beinvegni deivets! Stoi jeu aunc far endamen a ti che tes

S-BEC 1-1_Las nozzas da pèrlas_(sr) y